qundao/data-zh-poetry huggingface dataset:
入栈纪行四首
作者：杨思圣
朝代：清

极望峰峦稠，云飞常没顶。空翠沾衣裳，堕作涧溪影。花鸟乱听闻，心眼细细领。晞阳射碧潭，石粼碎光炯。蒙笼草成阴，树老身戴瘿。山鬼时一啸，肃肃毛发冷。前行隔后行，后岭迷前岭。暮投黄牛宿，荒垣泄炊烟。树栅防虎过，昏黑灯火连。旅食敢求馀，菽麦性所便。屋角枕巨壑，水石声潺潺。劳生惊物役，忧心中夜煎。起坐当语谁，仗剑泪潸然。栈云易为雨，朝行蒙雾露。崖树架连桥，奔流涧石怒。攀缘争一隙，时防马足误。山禽鸣翠屏，幽阴众壑赴。始知所历高，下见夜来路。壮怀在驰驱，漫自赋《感遇》。客子悲远道，旅途未遑安。整装凌晨发，带雨度柴关。滩石相舂激，云生暗峰峦。步滑屡欹仄，衣湿何时干。强颜慰僮仆，谈笑轻波澜。中情默自伤，何能驾羽翰。
入栈纪行四首·其一
作者：杨思圣
朝代：清
体裁：古风

极望峰峦稠，云飞常没顶。空翠沾衣裳，堕作涧溪影。花鸟乱听闻，心眼细细领。晞阳射碧潭，石粼碎光炯。蒙笼草成阴，树老身戴瘿。山鬼时一啸，肃肃毛发冷。前行隔后行，后岭迷前岭。
入栈纪行四首·其三
作者：杨思圣
朝代：清
体裁：古风

栈云易为雨，朝行蒙雾露。崖树架连桥，奔流涧石怒。攀缘争一隙，时防马足误。山禽鸣翠屏，幽阴众壑赴。始知所历高，下见夜来路。壮怀在驰驱，漫自赋《感遇》。
入栈纪行四首·其二
作者：杨思圣
朝代：清
体裁：古风

暮投黄牛宿，荒垣泄炊烟。树栅防虎过，昏黑灯火连。旅食敢求馀，菽麦性所便。屋角枕巨壑，水石声潺潺。劳生惊物役，忧心中夜煎。起坐当语谁，仗剑泪潸然。
入栈纪行四首·其四
作者：杨思圣
朝代：清
体裁：古风

客子悲远道，旅途未遑安。整装凌晨发，带雨度柴关。滩石相舂激，云生暗峰峦。步滑屡欹仄，衣湿何时干。强颜慰僮仆，谈笑轻波澜。中情默自伤，何能驾羽翰。
卒岁感述
作者：杨思圣
朝代：清

我有长恨端，迫此岁暮情。朔风吹庭树，寒日照此荆。起坐仰天叹，归鸟飞且鸣。吾生胡不达，独为世网撄。冉冉冬日暮，积雪耀林端。负疴卧虚室，慨然念微官。家贫禄复薄，妻孥常苦寒。况乏济时略，终当归林峦。奈何日徵逐，索米老长安。出门何所适，落日见西山。回回寸心违，逢人多厚颜。三五谁家儿，传呼大道间。貂裘控骢马，嚼齧黄金环。出入尚书第，可望不可攀。引领长太息，归来独闭关。天运有代谢，富贵易汨没。鄙哉何者翁，专欲事虚喝。我闻至人训，真乐在寂寞。腐鼠良可掷，荣名焉足托。
卒岁感述·其一
作者：杨思圣
朝代：清
体裁：古风

我有长恨端，迫此岁暮情。朔风吹庭树，寒日照此荆。起坐仰天叹，归鸟飞且鸣。吾生胡不达，独为世网撄。
卒岁感述·其三
作者：杨思圣
朝代：清
体裁：古风

出门何所适，落日见西山。回回寸心违，逢人多厚颜。三五谁家儿，传呼大道间。貂裘控骢马，嚼齧黄金环。出入尚书第，可望不可攀。引领长太息，归来独闭关。
卒岁感述·其二
作者：杨思圣
朝代：清
体裁：古风

冉冉冬日暮，积雪耀林端。负疴卧虚室，慨然念微官。家贫禄复薄，妻孥常苦寒。况乏济时略，终当归林峦。奈何日徵逐，索米老长安。
卒岁感述·其四
作者：杨思圣
朝代：清
体裁：古风

天运有代谢，富贵易汨没。鄙哉何者翁，专欲事虚喝。我闻至人训，真乐在寂寞。腐鼠良可掷，荣名焉足托。
喜申凫盟至都门
作者：杨思圣
朝代：清

意外劳相访，秋风人正闲。喜深无一语，惊定始开颜。款款悲霜鬓，迟迟话故山。长安非昔日，莫畏鹤书还。不堪今夕会，重忆乱离初。人老干戈里，交存生死余。山川几命驾，涕泪共裁书。十载还耕约，相看愧鬓疏。望极燕山暮，相逢感泣多。人间遗玉碗，故物指铜驼。恨血千年碧，龙池永夜波。雄图今已矣，尚有酒徒过。
喜申凫盟至都门·其一
作者：杨思圣
朝代：清
体裁：五言律诗

意外劳相访，秋风人正闲。喜深无一语，惊定始开颜。款款悲霜鬓，迟迟话故山。长安非昔日，莫畏鹤书还。
喜申凫盟至都门·其三
作者：杨思圣
朝代：清
体裁：五言律诗

望极燕山暮，相逢感泣多。人间遗玉碗，故物指铜驼。恨血千年碧，龙池永夜波。雄图今已矣，尚有酒徒过。
喜申凫盟至都门·其二
作者：杨思圣
朝代：清
体裁：五言律诗

不堪今夕会，重忆乱离初。人老干戈里，交存生死余。山川几命驾，涕泪共裁书。十载还耕约，相看愧鬓疏。
寄怀傅掌雷
作者：杨思圣
朝代：清
体裁：七言律诗

忆在长安驾玉龙，晓园花竹日相从。醉沽兰液居中酒，闲看慈仁寺里松。别久将无伤老大，官狂依旧笑疏慵。只今绝域谁知己，好赋归来卧碧峰。
寄申凫盟
作者：杨思圣
朝代：清
体裁：五言律诗

愁思风雨夕，忽漫十年过。曾否狂如旧，将无鬓已皤。君才岂濩落，吾意亦烟萝。出处谁能识，悲哉两地歌。
寄马菽史
作者：杨思圣
朝代：清
体裁：五言律诗

忆别嵩山寺，关河隔岁看。归应惭好友，贫岂恋微官。锦树巴江老，梅花铁里寒。《遂初》犹可赋，不敢贱渔竿。
寒夜
作者：杨思圣
朝代：清
体裁：古风

冬夜凄以长，寂寞绝人境。凉月薄帷幕，荒庭交树影。寥寥寒柝鸣，熊熊孤剑冷。拥被不成眠，森沈万虑永。早岁乏深智，凌厉思一骋。遂为世网牵，甘心逐蛙黾。人生不百年，哀乐在所领。贫贱各有适，岂必勒钟鼎。愁来忆古人，见机苦不猛。含恨当语谁，泪下如修绠。
山信
作者：杨思圣
朝代：清
体裁：五言律诗

岁序冬逾驶，栖迟未得闲。边风吹碣石，大雪满燕关。浊酒堪扶老，黄金岂驻颜。年年山有信，招隐几时还。
晚春即事
作者：杨思圣
朝代：清
体裁：七言律诗

花落闲庭春事阑，主人长日但加餐。竹间路好披云入，窗里山宜带雨看。半箧残书留过目，百年衰鬓罢弹冠。萧条莫厌交游冷，逆旅悠悠蜀道难。
晚步松花泉亭
作者：杨思圣
朝代：清
体裁：七言律诗

倚山新构夕阳亭，石角寒流细欲泠。习静几能闻素濑，探幽谁为补《茶经》。荒嵓啼鸟窥人立，小径芦花隔水扃。迤逦闲来凭眺远，苍烟深处是南屏。
晤魏石生年丈
作者：杨思圣
朝代：清
体裁：七言律诗

相见何禁感慨频，应怜拙宦久风尘。身名肯使惭知己，尊酒重来对故人。里巷烟霞还似旧，长安花柳几回新。迢迢又逐征轺发，敢拟高眠伴隐沦。
泛舟
作者：杨思圣
朝代：清
体裁：七言律诗

湘帘雀舫木兰桡，荡漾烟波看渐遥。春水一江吹细浪，青山两岸接平桥。参差玉笛惊流响，潋滟金尊欲上潮。横槊船头多意气，轻风催棹雨潇潇。
游百泉次韵
作者：杨思圣
朝代：清

不谓风尘客，相从到百泉。山空疑作雨，林密欲为烟。乱石当樵路，平流散渚田。薄游堪取醉，好向水亭眠。夕山秋色暝，潭底幻明霞。白动千岩月，红垂两岸花。断桥通寺径，古木隐人家。独羡持竿叟，清寒立钓槎。
游百泉次韵·其一
作者：杨思圣
朝代：清
体裁：五言律诗

不谓风尘客，相从到百泉。山空疑作雨，林密欲为烟。乱石当樵路，平流散渚田。薄游堪取醉，好向水亭眠。
游百泉次韵·其二
作者：杨思圣
朝代：清
体裁：五言律诗

夕山秋色暝，潭底幻明霞。白动千岩月，红垂两岸花。断桥通寺径，古木隐人家。独羡持竿叟，清寒立钓槎。
申凫盟书来为我卜居广平
作者：杨思圣
朝代：清
体裁：五言律诗

岂是耽微禄，余心独尔知。全生谋隐拙，多病寄书迟。蜀道频相念，邻居近有期。风尘逋客久，遮莫北山移。
申凫盟自燕中归枉顾晋阳同周茂山喜赋
作者：杨思圣
朝代：清
体裁：五言律诗

每共茂山子，论交忆汝贤。忽传燕客信，正及早春天。沙塞听莺渺，官厨漉酒鲜。相看俱老大，珍重莫言还。
示离指和尚
作者：杨思圣
朝代：清
体裁：七言绝句

钟动黄昏山寺秋，白云红树隐沙洲。老僧闲坐心无事，独对门前江水流。
秋迟有怀
作者：杨思圣
朝代：清
体裁：五言律诗

秋城余返照，霜色淡遥峰。落叶空斋掩，萧条闻暮钟。客情随宦减，生事逐年慵。兀坐迟今夕，怀人何处逢。
诮梦
作者：杨思圣
朝代：清
体裁：五言律诗

莫问升沈事，空劳旅梦讹。天心存倚伏，吾道本蹉跎。知己青山在，秋风故郡多。归来真不易，消息定如何。
赠温献之
作者：杨思圣
朝代：清
体裁：七言绝句

相逢涕泪且停挥，城阙萧条梦里微。唯有青山常不改，月明时见鹧鸪飞。
送周茂山归四明
作者：杨思圣
朝代：清
体裁：五言律诗

不敢留君住，知君有老亲。门前黄叶树，江上白头人。负米休惭禄，烹葵莫厌贫。甲兵天地满，何处好为邻。
送彭燕文旋里兼讯顾伟南
作者：杨思圣
朝代：清
体裁：古风

光熹之际龙在野，人文往往归复社。当时陈徐最知名，短衣破帽子尚在。流落谁悲失志人，去岁上策复不遇，怜才难买千金赋。狂歌日沽燕市醪，痛哭屡吊昭王墓。爱我时时肯一过，酒阑击剑客颜酡。人生感激为知己，抒心写意岂有他。送子七月凉风早，莼菜鲈鱼秋正好。到家为问顾伟南，他日相逢漫草草。
送申凫盟并呈殷伯岩
作者：杨思圣
朝代：清
体裁：五言律诗

几月依燕寺，萧条客念归。送君怀往路，昨日雪花飞。蓟北连沙戍，漳南老蕨薇。寄言殷伯子，招隐故心违。
送郭裕九以言事谪归
作者：杨思圣
朝代：清
体裁：五言律诗

勿嗟今不用，此去已承恩。朝论归吾党，危言托至尊。风和乡路逼，沙乱帝城昏。宣室行应诏，宁教老灌园。
酬纪伯紫即送其之晋阳
作者：杨思圣
朝代：清
体裁：古风

大江势浩浩，南北错舆舱。往往异人出，结交在一言。我家漳水涯，子居白下门。素心各有托，意气自孤骞。相逢长安陌，双眼望朝暾。长安多王侯，第宅若云屯。绮筵罗珍食，朱缨驰华轩。宾从纷遝沓，附势如灼薰。静交有吾徒，冥然绝世喧。不就唐生决，肯借金张援。时时顾蓬径，樽酒共讨论。落日登高台，慷慨天为昏。击筑声泪下，重招烈士魂。忽整晋阳驾，贻诗重玙璠。以俪魏给事，无乃非其伦。感君安所赠，此意贵永敦。
题宫紫玄春雨草堂
作者：杨思圣
朝代：清
体裁：七言律诗

东掖传经计已疏，归来为筑浣花居。苍山移石供支杖，春树分阴照读书。竹外寻僧招野艇，雨中留客摘园蔬。荷衣未制吾将老，乘兴何年共结庐。
飘风行
作者：杨思圣
朝代：清
体裁：古风

黄云覆天天梦梦，飘风撼地地欲动。百丈层冰结重阴，白日无色势澒洞。猎猎寒风杀气高，掠沙扑面利如刀。马毛猥磔雁声苦，鱼龙冻蛰狐狸嗥。燕南济北人蹙蹙，死者含冤生者哭。总有乐士那可移，奋飞不及鹙与鹜。监门入告皇心伤，诏书十道被遐荒。可能遭此风霜岁，忍待明年春麦黄。
并陇纪程诗·其一
作者：杨恩元
朝代：清
体裁：七言绝句

尚书《度陇》有馀编，远溯龙飞己酉年。历尽沧桑周一纪，我行今又振吟鞭。
并陇纪程诗·其七
作者：杨恩元
朝代：清
体裁：七言绝句

东来渐觉地形低，绿草连云一望齐。浩浩洞涡乱流渡，水深马腹那论蹄。
并陇纪程诗·其三
作者：杨恩元
朝代：清
体裁：七言绝句

茏葱佳气郁真王，四塞河山古晋阳。西望崛围东望罕，何年屦齿再相羊？
并陇纪程诗·其三十
作者：杨恩元
朝代：清
体裁：七言绝句

九折羊肠幸已过，层峦四面尚包罗。人家高下依山阜，一道流泉仁义河。
并陇纪程诗·其三十一
作者：杨恩元
朝代：清
体裁：七言绝句

阴雨连天未放晴，众山围住小愁城。中宵淅沥何曾寐，惟听辕驹龁草声。
并陇纪程诗·其三十七
作者：杨恩元
朝代：清
体裁：七言绝句

国士桥边迹尚存，杀身共诩报前恩。劝君且莫矜奇行，晏子名言在倚门。
并陇纪程诗·其三十三
作者：杨恩元
朝代：清
体裁：七言绝句

清溪晓涉马蹄轻，又向逍遥岭上行。大小坡头经百转，挥鞭下指霍州城。
并陇纪程诗·其三十九
作者：杨恩元
朝代：清
体裁：七言绝句

远山左右翠平拖，绿树连村入望多。官道南来平若砥，不嫌几次度陂陀。
并陇纪程诗·其三十二
作者：杨恩元
朝代：清
体裁：七言绝句

忆昔神尧举义师，亦逢霖雨阻行期。若非泣谏惊安寝，帝业何能定始基。
并陇纪程诗·其三十五
作者：杨恩元
朝代：清
体裁：七言绝句

四围山色周遭绕，千里汾流曲折奔。过尽危坡穿土峡，倚天峭壁似夔门。
并陇纪程诗·其三十八
作者：杨恩元
朝代：清
体裁：七言绝句

右带汾河左霍山，山边几道出飞泉。清渠远引村村遍，一路平畴尽稻田。
并陇纪程诗·其三十六
作者：杨恩元
朝代：清
体裁：七言绝句

平野田畴锦绣铺，赵城虽小尚腴区。连宵风雨车行阻，暂驻行旌不戒途。
并陇纪程诗·其三十四
作者：杨恩元
朝代：清
体裁：七言绝句

过午初晴快远瞻，东临太岳势尊严。白云出没如呵护，天际危峰不露尖。
并陇纪程诗·其九
作者：杨恩元
朝代：清
体裁：七言绝句

刈尽禾麻野地平，远山一片露分明。更兼林木犹苍翠，好趁秋光赋远行。
并陇纪程诗·其二
作者：杨恩元
朝代：清
体裁：七言绝句

忆从蒲坂莅桐封，眼底云山历几重。五载光阴弹指过，鸿泥复认旧游踪。
并陇纪程诗·其二十
作者：杨恩元
朝代：清
体裁：七言绝句

浩浩汾河傍晋城，登楼西望树梢明。南来三百有馀里，复见洪流绕带行。
并陇纪程诗·其二十一
作者：杨恩元
朝代：清
体裁：七言绝句

车路潆洄绕左山，山巅即是冷泉关。兹泉问自何时冷？俞叟机锋妙转圜。
并陇纪程诗·其二十七
作者：杨恩元
朝代：清
体裁：七言绝句

车行一步一喧嘈，造极登峰势遂高。恰似撑船巫峡里，险滩已过庆停篙。
并陇纪程诗·其二十三
作者：杨恩元
朝代：清
体裁：七言绝句

云气迷漫日色昏，依山遥见土城垣。从知灵石真灵地，两姓何杨族最繁。
并陇纪程诗·其二十九
作者：杨恩元
朝代：清
体裁：七言绝句

汉将兵威在晋中，井陉临晋两奇功。惟馀此岭名尤显，高壁原称未许同。
并陇纪程诗·其二十二
作者：杨恩元
朝代：清
体裁：七言绝句

鸾驾当年幸汉京，曾闻到此戮妖氓。慎防早塞涓涓水，巨浸稽天祸岂成？
并陇纪程诗·其二十五
作者：杨恩元
朝代：清
体裁：七言绝句

吕祖祠中石尚存，玲珑铁质手亲扪。欧洲矿学于今盛，考验须征博士言。
并陇纪程诗·其二十八
作者：杨恩元
朝代：清
体裁：七言绝句

韩侯大岭耸崚嶒，试换肩舆曲折登。百丈悬崖冲雨过，前村已见隔林灯。
并陇纪程诗·其二十六
作者：杨恩元
朝代：清
体裁：七言绝句

山路崎岖碍转轮，前须添套后添人。一声邪许鞭齐下，众马均成汗血身。
并陇纪程诗·其二十四
作者：杨恩元
朝代：清
体裁：七言绝句

翠峰几叠绕城楼，流水声中景色幽。最忆虬髯豪侠态，下驴踞坐看梳头。
并陇纪程诗·其五
作者：杨恩元
朝代：清
体裁：七言绝句

汾流沮洳浩纵横，绕道来登榆次城。酒市素多游侠辈，有谁剑术胜荆卿？
并陇纪程诗·其五十
作者：杨恩元
朝代：清
体裁：七言绝句

晋都西徙费推敲，聚讼纷纭迹易淆。我道新田是侯马，遗基本在浍汾交。
并陇纪程诗·其五十一
作者：杨恩元
朝代：清
体裁：七言绝句

残年将尽尚遐征，曾记当年发翼城。拥被车中风雪冷，趱程直至夜三更。
并陇纪程诗·其五十三
作者：杨恩元
朝代：清
体裁：七言绝句

前临浍水大桥横，始见长流彻底清。行度连坡经隘口，道途从此庆长平。
并陇纪程诗·其五十二
作者：杨恩元
朝代：清
体裁：七言绝句

汾浍交流壤地腴，往来晋绛此通衢。骈罗市肆饶毡货，商务犹称荟萃区。
并陇纪程诗·其八
作者：杨恩元
朝代：清
体裁：七言绝句

亦号同戈作洞涡，居民利赖遍沿河。一年几度兴词讼，半为争渠事最多。
并陇纪程诗·其六
作者：杨恩元
朝代：清
体裁：七言绝句

连山东北气溟濛，小邑端居平壤中。三路衢途此交会，雄繁更自火车通。
并陇纪程诗·其十
作者：杨恩元
朝代：清
体裁：七言绝句

南行首站是徐沟，改道东来此暂留。过尽连村如栉比，登场禾稼庆丰收。
并陇纪程诗·其十一
作者：杨恩元
朝代：清
体裁：七言绝句

举贤两不避仇亲，祁老风标迥出群。此邑留芳竟千古，私田不用叹瓜分。
并陇纪程诗·其十七
作者：杨恩元
朝代：清
体裁：七言绝句

谀墓从来多饰辞，毫无愧色问为谁。千秋尽作神仙望，岂仅当年共济时？
并陇纪程诗·其十三
作者：杨恩元
朝代：清
体裁：七言绝句

沃野平畴一望开，麓台山远翠成堆。古陶大邑名天下，策马斜阳入郭来。
并陇纪程诗·其十九
作者：杨恩元
朝代：清
体裁：七言绝句

山势如门两壁遮，逶迤车道转谽砑。义棠一镇当山口，烟户依稀数十家。
并陇纪程诗·其十二
作者：杨恩元
朝代：清
体裁：七言绝句

薮泽昭馀数冀州，当时众壑定交流。桑田东海今难问，水味微咸迹尚留。
并陇纪程诗·其十五
作者：杨恩元
朝代：清
体裁：七言绝句

介邑称名本介推，绵山东面远相偎。雄繁虽较平遥逊，吹到南风亦阜财。
并陇纪程诗·其十八
作者：杨恩元
朝代：清
体裁：七言绝句

旷莽平原险不逢，行程五日最从容。地形忽尔生奇阻，从此遥鞭度乱峰。
并陇纪程诗·其十六
作者：杨恩元
朝代：清
体裁：七言绝句

老槐当路干槎枒，拥护灵祠地望嘉。有道先生遗像在，访碑重又赋回车。
并陇纪程诗·其十四
作者：杨恩元
朝代：清
体裁：七言绝句

三晋菁华聚此间，市廛金碧灿斑斓。全洲财政通枢纽，商界高名峻莫攀。
并陇纪程诗·其四
作者：杨恩元
朝代：清
体裁：七言绝句

肃然秋色渐萧疏，积雨新晴道始除。观者漫疑囊橐富，十车满载尽诗书。
并陇纪程诗·其四十
作者：杨恩元
朝代：清
体裁：七言绝句

纪络坡头远纵眸，田如方罫水如沟。天边树色连云暗，桥底泉声戛玉流。
并陇纪程诗·其四十一
作者：杨恩元
朝代：清
体裁：七言绝句

出山局势一开张，浩荡郊原俯莽苍。翘首四围天宇阔，风飘雁字不成行。
并陇纪程诗·其四十七
作者：杨恩元
朝代：清
体裁：七言绝句

早发平阳犯肃霜，史村古驿解行装。沿途颇见丰年象，赛会连朝有戏场。
并陇纪程诗·其四十三
作者：杨恩元
朝代：清
体裁：七言绝句

平阳形胜冠河东，地处冲衢四塞通。旧俗非勤尚能俭，茅茨仍是土阶风。
并陇纪程诗·其四十九
作者：杨恩元
朝代：清
体裁：七言绝句

又穿土阜几重深，浩渺平沙见雁沈。两面青山相对出，据鞍远眺好长吟。
并陇纪程诗·其四十二
作者：杨恩元
朝代：清
体裁：七言绝句

此城建筑一何高，旧迹雄都溯帝尧。绕郭连山向西望，邈姑仙子在丹霄。
并陇纪程诗·其四十五
作者：杨恩元
朝代：清
体裁：七言绝句

巍峨尧庙厂宏规，建筑新成未几时。茂草离离蒲坂上，重华古殿只颓基。
并陇纪程诗·其四十八
作者：杨恩元
朝代：清
体裁：七言绝句

登高西望暮云平，落日衔山爽气清。远树迷离烟半拥，隔河知有几村名。
并陇纪程诗·其四十六
作者：杨恩元
朝代：清
体裁：七言绝句

东望箕山拥翠来，渐行不觉至山隈。高低车路沿坡转，脚底汾河吼若雷。
并陇纪程诗·其四十四
作者：杨恩元
朝代：清
体裁：七言绝句

试院征骖一日停，后楼共说大仙灵。我来正赛重阳会，鼓乐喧阗隔院听。
呈吴南屏孝廉丈并题东游草用集中湘乡侯相奉赠原韵
作者：杨恩寿
朝代：清

寒云逗日风帘筛，髡枝败叶霜华摧。洞庭渺渺布帆发，巴陵诗老飘然来。大雅未坠耆宿健，宛游经市依黄槐。我生后公三十载，盛名在耳春霆豗。平湖八百阻衣带，艰难良觌成违乖。太岁在戊月建卯，烧痕绽绿藓寒灰。张子招邀作禊饮，祓除失喜无烦灾。维时撰杖荷矜宠，奋身恍惚登蓬莱。零章断句今尚记，纸鸢风里喧婴孩。我嗜公诗信颇笃，饱吮余味如贪豺。深杯款款酒未冷，湖山有主怀归哉。隙驹迅走鸿雁杳，起居安否时疑猜。岁星一周手再握，灵光鲁殿何曾隤。太息仲蔚今已逝，门蒿萧瑟含余哀。脱手清凉示传稿，皎皎慧镜开尘霾。不嗟诗事苦晦塞，大光明放何皑皑。吴越既平盛文物，定知侧席争传杯。读诗漏尽忽兴起，源头一线灵湫开。寒嘶抱槁等自桧，正声《雅》《颂》原周邰。
春感
作者：杨恩寿
朝代：清

几日东风尽放颠，阑干如水夕阳天。桃花红雨梨花雪，春到人间便可怜。
谢郭筠仙侍郎问疾
作者：杨恩寿
朝代：清

重帘渺天涯，沈疴失嘉会。空斋邈无俦，萧然形影对。言念素心人，甚至形梦寐。枉公高轩来，跃起为拥彗。慰我久病躯，反覆极宽譬。如读工部诗，疟鬼悉惊避。豪谈鼓颓唐，隽语饶诗味。对此松柏姿，益增蒲柳愧。交亲及两代，高谊迈流辈。几日离药炉，闲游逐鸥队。首夏余薄寒，当花谋一醉。
过昭平峡
作者：杨恩寿
朝代：清

桂林之高高接天，奔湍直泻无盘旋。一气贯注四百里，小舟跕跕如飞鸢。行过昭平势渐狭，山形屈曲同巫峡。一线涛飞万丈高，洪流竟被青山胁。初犹伛偻循山根，渐进豁朗开重门。雷霆风雨一时作，白日遁匿天为昏。篙师使篙如使笔，大敌当前神暇逸。事惟扼要始争奇，须知斗巧不斗力。大石耸立凌船头，狰狞怒欲求攫舟。从容一篙拨之走，水懦何敢须臾留。出峡回头望峡口，波声终古成狂吼。顽云下垂腥风粗，峡门开闭痴龙守。
挽张之洞联
作者：杨恩波
朝代：清
体裁：联

遇主若苏文忠，谠论嘉言，群伦冠冕；易名继左恪靖，文经武纬，百代旂常。
挽张百熙联
作者：杨恩波
朝代：清
体裁：联

遗疏尚淋漓，皆军国嘉猷，百年至计；人伦失师表，合中外学界，一哭同声。
兰溪晓发
作者：杨懋珩
朝代：清

晴江沙白树霏微，衰草荒原露未晞。永夜滩声连野碓，凌晨山色破晴晖。竿头风急樯乌转，浦口云深塞雁飞。远道星霜惊屡易，客程犹傍钓鱼矶。
与田静轩艾立三饮周试生宅作歌
作者：杨承禧
朝代：清

周氏堂前饮春酒，座中四客平生识。烛花欲谢杯盏空，乐且厌厌情未极。借问客为何许人，四人同心不易得。即今便已称奇士，于古亦足争雄伯。折节初慕季心恭，负气难除袁丝直。丹青皎洁见本性，卞和犹抱荆山石。若使当初入秦市，仰天一叹乌头白。亦能铁椎怀袖中，千夫之勇皆辟易。不然扁舟五湖去，黄金圭组判一掷。宁当偃蹇诧不遇，跋前疐后遭狼籍。未来成败岂逆睹，眼前义利粗分晰。螳螂当车蚁拔树，久知造化非绵力。区区志烈差自异，悠悠虚生真可惜。吾徒终竟止如是，人生何贵有羽翼。
与艾立三
作者：杨承禧
朝代：清

丈夫盛年弄笔砚，宦学已成难自荐。黄金铸交知未深，明珠投人望谁眄。即今蛮触斗纷纭，朱方羽檄时相闻。天子独嘉南越义，汉朝重召李将军。似君奇士几曾有，韬钤百万谈兵口。不战成功在伐谋，运策决胜由反手。贾谊翻思属国勋，请缨乘传壮终军。立柱穷边标汉界，封山绝顶诵奇文。岂知闾巷无人识，负担行歌黯颜色。志存沟壑不肯忘，时须富贵终来逼。请为先生善解嘲，壁间雄剑双缠绦。可怜一试非容易，莫将轻重比鸿毛。
大风雨从汉阳渡
作者：杨承禧
朝代：清

中流拔剑横江水，雪浪如山复几重。浮世津涯何莽苍，平生淮海在心胸。天边电笑多投马，雨后风颠远送龙。回首晴川烟树阔，夕阳一角度疏钟。
显凡翊夫出示晚步武担山之作奉和
作者：杨承禧
朝代：清

城隅荒僻问谁来，二子能居何陋哉。雨后新苔随屐合，风前敝席映门开。久幽不改沈冥操，多累元非隐遁才。相与褰襟延暝色，空思呼酒傍池台。武担残山草树傍，晚登蹀躞似平冈。云容流过锦江碧，月影飞还石镜凉。池上私蛙偏吠主，城头野雀尽归仓。幽居自占无人觉，薇蕨如生即首阳。
显凡翊夫出示晚步武担山之作奉和·其一
作者：杨承禧
朝代：清

城隅荒僻问谁来，二子能居何陋哉。雨后新苔随屐合，风前敝席映门开。久幽不改沈冥操，多累元非隐遁才。相与褰襟延暝色，空思呼酒傍池台。
显凡翊夫出示晚步武担山之作奉和·其二
作者：杨承禧
朝代：清

武担残山草树傍，晚登蹀躞似平冈。云容流过锦江碧，月影飞还石镜凉。池上私蛙偏吠主，城头野雀尽归仓。幽居自占无人觉，薇蕨如生即首阳。
榕湖新建楼
作者：杨承禧
朝代：清

榕湖老榕荫百尺，增巢架构接飞暾。瞥看画壁云来影，直到长天鸟尽痕。千岁枝柯荒藓大，当时城郭废谯存。精灵化作山岚古，瘴雨横吹敛夕昏。
遣愁
作者：杨承禧
朝代：清

流水何尝舍，春风不肯豪。野晴新树直，池雨暗泉高。多病悦人健，观生知己劳。愁来莫强酒，一盏即酕醄。
挽张百熙联
作者：杨承谋
朝代：清
体裁：联

救时耆老，公望在兹，夫何湘水岳云，黯然若此；北学中原，蹉跎似我，犹幸希风盛藻，一及见之。
忆王孙·和郯城旅店壁间韵
作者：杨抡
朝代：清

乱山无主隔前溪。水自东流我自西。柳外桥边住马蹄。意凄迷。芳草连天一望低。
摸鱼儿·花魂
作者：杨抡
朝代：清

最关心、数花风过，落红阵阵如雨。丛铃尚解零星语，为甚暗添酸楚。春欲去。剩一点、灵犀荡漾驾鸯浦。寻芳早误。趁淡月笼烟，轻云蘸水，好认再来路。千般虑，茵溷何从自主。昙华终仗超度。粉魔香劫寻常事，埋恨几堆黄土。须省悟。便蝴蝶、灰飞未算长生库。骚经漫注。纵剪纸能招，悬幡待引，有梦枉凝伫。
木兰花慢·花朝简陈竹士
作者：杨抡
朝代：清

喜花朝到了，记生日，有人同。正淑景迟迟，轻阴漠漠，雨渍晴烘。刚逢。一双社燕，想归来、还认旧帘栊。挽住天仙飞佩，忍教长恨西东。偎红。切莫再飘蓬。把酒祝东风。倚秦嘉镜槛，年年岁岁，春意玲珑。吴侬几多艳福，海棠巢直是蕊珠宫。定有鹃情蝶思好，词勾惹惊鸿。
河传·题瑞和女侄《倚竹图》
作者：杨抡
朝代：清

绿净。碧晕。庭院潇洒，戛韵玲珑。卷帘花影逗春红。香浓。鬌云松。天然淡泞兰情悄。尘不扰。翠袖新寒早。无言斜倚玉阑干。幽闲。暑风凉月天。
浣溪沙
作者：杨抡
朝代：清

路转峰回石径斜。小桥流水那人家。满身香雾点松花。柳弱正眠蚕正起，笋尖初出韭初芽。离愁如絮绕天涯。
淡黄柳·九日同人龙山秋禊待月而归，分韵得泻字
作者：杨抡
朝代：清

溪山入画。秋意真潇洒。暝色空濛烟欲化。柳外青帘低亚。寒叶吟风舞香鹧。碧山社。依然古庭榭。提往事、等飘瓦。问何人笔底春涛泻。笑插茱萸，好扶残醉，愁听城头鼓打。
祝英台近·九秋望日访卞玉京墓，同人分咏得影字，墓在慧山祁陀寺锦树林
作者：杨抡
朝代：清

碧云窝，黄叶径。古寺一声磬。秋满空山，愁绪暗相引。可堪蔓草凄迷，香魂何处，添多少、雨昏花暝。万千恨，只恨地老天荒，惊鸿杳无影。玉已成烟，春梦几曾醒。试看半壁斜阳，霜林似锦，怕凤子、归来难认。
离亭燕·晚泊高淳湖口
作者：杨抡
朝代：清

荡漾湖光山色。风景早如江北。荻笋芦芽春正嫩，岸柳丝丝如织。一片好汀洲，剩有野凫千百。西下夕阳寒白。东望暮云凝碧。轮指水程原不远，总算天涯行客。处处是长亭，离恨谁知端的。
罥马索·晓起渡河向兰山进发用竹垞韵
作者：杨抡
朝代：清

正堪怜，宿露沙餐不教住。飘绵舞絮。有愁都上眉峰聚。东蒙近接，岱云高耸，倚马挥毫同谁赋。听渡头、淌水声喧，远系孤舟没篙橹。羁旅。山程迢递，故人千里，就里相思向谁语。欲写蛮笺驰寄，征鸿遥隔吴江雨。三杯白堕，一枕黄粱梦后，原知般般苦。算别来、几多离恨，换得新添断肠句。
花心动·蜂
作者：杨抡
朝代：清

早趁生涯，闹朝衙、杨花正飞晴昼。露染烟滋，白嫩红娇，却喜年年依旧。纤腰知是春前瘦，招伴侣、无端僝僽。雕栏畔、枝头正放，几回相就。羡尔输将恐后。玲珑甚重房，暗通虚牖。只为辛勤，甜到中边，刚好一冬厮守。寻芳也有痴蝴蝶，问秋老、逍遥能否。长傍着、空梁燕巢似斗。
齐天乐·眼镜
作者：杨抡
朝代：清

现前便是光明藏，依然那时年少。有影双圆，无花并蒂，阁住鬓丝轻巧。纤翳净扫。怪隔一层云，转增分晓。幸未深深，比量依约近寅卯。当年曾见古道。静观还自得，和月幽抱。青白徒翻，妍媸莫辨，短处偏逢嘲笑。今番了了。恍世界琉璃，顿消烦恼。解识连环，镜中人更好。
登东山寺
作者：杨振世
朝代：清
体裁：五言律诗

信步东山上，凭高眺远村。云连奔峡口，烟合被荆门。北涧归青鸟，南湖漾白蘋。疏钟林外出，幽响答清猿。
满庭芳·吕合题壁
作者：杨振鸿
朝代：清
体裁：词

大陆沉沦，河山惨淡，英雄气短心寒。西风夜紧，阵阵送狂澜。追想旧时往事，沧桑后，渐凋残。甚凄凉，天昏地暗，不忍回头看。世无干净土，涉身世际，坐卧难安。虽抱满腔热血，又向谁弹。肠断鹃声啼破，伤心泪，洒遍西南。莫思量，舞刀直进沙场死亦甘。
呈大将军嘉勇公
作者：杨揆
朝代：清

裤褶蛮韡结束轻，容参幕府学谈兵。摩云远过阎浮界，计日应收的博城。麾下偏裨皆壮士，军中礼数到书生。骕骦感赠银蹄迅，免得长途款段行。
峡石驿
作者：杨揆
朝代：清

啼鸠唤雨鹊唤晴，湿云正傍晴云生。居人自爱新雨足，一牛朝耕破山绿。山神高敞芙蓉屏，头鬓乍沐光盈盈。霞绡雾縠远莫辨，窥客但讶长眉青。我行更出层厓上，足底流云水声响。苔痕黏屐一寸深，石笋棱棱雨中长。回飙萧瑟吹衣裳，欲断不断愁烟峦。连峰去华三百里，已有清气飘中原。平生不识秦川路，一片愁心落何处。道旁垩壁余古灰，独自题名石间去。
星宿海歌
作者：杨揆
朝代：清

平沙浩浩丕无垠，黄雾四塞长风翻。凭高极视目眩眴，漭泱巨浸坼混元。谁欤远佩櫜与鞬，直跨地首摩天根。十步九折愁攀援，瘴烟黯淡斿旗幡。我闻导河出昆仑，贯纳忽兰兼赤宾。宁知一脉遐荒存，灏气磅礴相吐吞。皇舆地载穷垓埏，祀典崇列肸蛮尊。陈以卣鬯投牺豚，远超岳渎陵厚坤。百浤所进万马奔，泡泡汩汩还浑浑。沮洳洄洑失晓昏，高泻直欲浮中原。巨灵伸掌不敢扪，蓄束幸藉山为门。阳乌咮缩鳌足蹲，下穴龙蜃蛟鼍鼋。雄呿雌吟卵育繁，欲出不可层波掀。霜飙中夜迷征轓，众星倒影何焞焞。车舍旝积句陈垣，大若悬瓮小覆樽，分野莫辨牛斗痕。有时天际生朝暾，白毫万丈惨不温。玉龙露脊遥蜿蜿，乃是太古坚冰嶟。汉家使者辞帝阍，远过大夏经乌孙。枯槎安得通星源，沐日浴月摇心魂。凿空或者乘鹏鹍，或行陟险随戎轩。弓刀列帐千军屯，穷冬草落山顶髡，斧冰凿雪劳炮燔。马蹄半脱骊与騵，车轴全折䡝与軘。清角夜奏同哀猿，壮士僵立愁还辕。何如排风驱九鲲，手握斗柄凌云骞。下瞰大泽如盎盆，傥遇博望毋卮言。
潼关门
作者：杨揆
朝代：清

函关西上潼关来，旭日正射关门开。门开四扇城百雉，迢递层城屹山峙。汉唐设险凭此关，连营甲骑屯如山。时平无处问残垒，但见长河万斛波回环。万里当风陵，双峡险初脱。青山转处有余力，山束千重河一折。中流无风喷怒涛，重舸径上长樯摇。昨宵我住严关下，愁听惊流梦中泻。河流东注我向西，晓上关头看太华。
熊耳山
作者：杨揆
朝代：清

名山古熊耳，禹迹详记载。嶙峋势如蹲，嵩华屹相对。众峰互回抱，百里分向背。中见双崖披，半壁色纯黛。车轮愁欲脱，马力行苦惫。摩空磴道盘，危步屐齿碍。疏花坼林红，惊羽堕岩翠。下视浮濛流，出涧仅如带。随山三百折，始与洛水汇。中原苦平衍，到此意殊快。全秦收不得，奇沓落关外。长空卷层阴，绝壑忽昼晦。飞云过太行，流影逼衣袂。因知二陵近，风雨如有待。循途陟高冈，勇进非敢退。投足得山坳，漫告仆夫瘁。
青海道中
作者：杨揆
朝代：清

朝从青海行，暮傍青海宿。平野浩茫茫，隆冬气何肃。悬车通间道，万骑夸拙速。严霜拂大旗，边声动哀角。飞沙怒盘旋，迎面骤如雹。时当泽腹坚，海水冱而涸。层冰摇光晶，黯惨一片绿。或闻大声发，冻折千丈玉。中流起危峰，势可俯乔岳。将倾未倾云，欲飞不飞瀑。云是太古雪，厌叠如皲瘃。出没罔象形，吐纳蛟蜃毒。西荒此巨浸，洪流所潴蓄。卑禾百战地，秦汉尚遗镞。萧萧古垒平，兀兀边墙矗。青磷风焰小，白骨苔花驳。夜深驻戎帐，冻土遍硗埆。冷月悬一钩，荒荒堕厓谷。嗟哉征戍士，辛苦离乡曲。试听青海头，烦冤鬼犹哭。
飞越岭
作者：杨揆
朝代：清

沈黎古边郡，颇觉山水恶。凌晨过清溪，迎面耸厓崿。元和置县废，遗址失城郭。岿然峻岭存，拔地上寥廓。艰危攀石磴，百折势盘礴。阴霾惨冥冥，蜚廉肆威虐。囚涧伏蛟蜃，腾空断雕鹗。苕亭见邛崃，修坂天际落。蝮蛇何蓁蓁，吐瘴昏旦错。毒厉能中人，奚敢试徒搏。其巅尤崚嶒，虹栋构飞阁。莽莽控番夷，天然设扃钥。西陲倚屏障，造化非苟作。险可一夫守，隘岂五丁凿。经春霜威严，不夜磷火爝。丛灌走魑魅，穹岫啸猿玃。平生跳荡心，顾盼成骇愕。著足借蟠藤，扪手怯朽索。我欲图真形，放笔写岩壑。缥缈无端倪，方壶定惭怍。
鲁工喇
作者：杨揆
朝代：清

棱棱耸石角，设险抵剑门。雪霰零其巅，草木亦不蕃。径仄复斜注，仅有屐迹存。冰柱森槎丫，袖手莫敢扪。愿借九火辀，界以一炬燔。庶使穷谷底，飞灰转春温。此志宁一遂，徒与愚公论。拄杖三叹息，谁为收惊魂。
鲁工喇
作者：杨揆
朝代：清
体裁：古风

棱棱耸石角，设险抵剑门。雪霰零其巅，草木亦不蕃。径仄复斜注，仅有屐迹存。冰柱森槎桠，袖手莫敢扪。愿借九火辀，界以一炬燔。庶使穷谷底，飞灰转春温。此志宁一遂，徒与愚公论。拄杖三叹息，谁为收惊魂。
唐多令·草
作者：杨搢
朝代：清

旧梦绕池塘，新愁特地长。费王孙，几许回肠。行遍天涯浑不断，青未了，又回黄。金勒马蹄香，乐游原上忙。对西山，脉脉斜阳。只有春晖难报答，刚一寸，暗心伤。
摸鱼儿·花魂同莲趺兄作
作者：杨搢
朝代：清

恁天生、秾姿妍质，那堪命薄如许。黄泉碧落迷茫甚，回首埋香何处。添凄楚。认细草、红心一色胭脂土。零丁最苦。念尘梦匆匆，灵踪冉冉，可识去来路。空延伫，浪说彩幡能护。繁华转眼非故。休言倩女离来惯，争奈朦胧无据。留不住。纵帝遣，巫阳招著还防去。凭谁说与。道缘断三生，他生未卜，已把此生误。
挽张百熙联
作者：杨敞
朝代：清
体裁：联

公逝矣我国奈何，廿二省巩固山河，交通未落；魂归来遗风常在，百千万旧新士子，痛哭同声。
挽张百熙联
作者：杨敞
朝代：清
体裁：联

教育为文明先务，公实基之，懋德被遐年，遂教亿兆士人，长此感怀功万世；邮传握交通中枢，国胥是赖，嘉猷具遗疏，只痛艰难天步，曾无补救恨千秋。
贺张百熙60寿联
作者：杨敞
朝代：清
体裁：联

司徒五教儒家祖；长沙一星耆寿徵。
寿谢寄甥广文七十
作者：杨敦诗
朝代：清

当年洛下会耆英，佳话千秋著盛名。胜事不妨循古昔，高风应复属先生。一尊清酒频酬酢，三物乡修类举行。喜得追随觞咏侣，愿歌短调祝长庚。解组归田孝友敦，东山高卧古风存。不贪禄秩怀根本，惟爱诗书教子孙。寿相果然同佛相，德尊何止颂年尊。他时凤诏征梁灏，还与边韶腹笥扪。
寿谢寄甥广文七十·其一
作者：杨敦诗
朝代：清

当年洛下会耆英，佳话千秋著盛名。胜事不妨循古昔，高风应复属先生。一尊清酒频酬酢，三物乡修类举行。喜得追随觞咏侣，愿歌短调祝长庚。
寿谢寄甥广文七十·其二
作者：杨敦诗
朝代：清

解组归田孝友敦，东山高卧古风存。不贪禄秩怀根本，惟爱诗书教子孙。寿相果然同佛相，德尊何止颂年尊。他时凤诏征梁灏，还与边韶腹笥扪。
挽张百熙联
作者：杨文山
朝代：清
体裁：联

平生私淑久殷，未获尊师长北面；女学章程尚略，应留遗憾属南皮。
挽曾国荃联
作者：杨文彪等
朝代：清
体裁：联

捷报红旗，名留紫阁，江南北咸沐恩膏，真是万家生佛，方期福比河山，倚盖之台星永焕；勋调玉烛，德称金瓯，营内外深蒙覆帱，讵知元老升仙，顿使标中将士，攀辕之泪眼难干。
题阙
作者：杨文敬
朝代：清

八载谈兵事大难，词臣今日始登坛。金针琐碎牛毛细，莫作长枪大戟看。金鞍柳叶天方马，宝鞘莲花日本刀。赵北健儿三万骑，一时齐拜将台高。
题阙·其一
作者：杨文敬
朝代：清

八载谈兵事大难，词臣今日始登坛。金针琐碎牛毛细，莫作长枪大戟看。
题阙·其二
作者：杨文敬
朝代：清

金鞍柳叶天方马，宝鞘莲花日本刀。赵北健儿三万骑，一时齐拜将台高。
感旧
作者：杨文照
朝代：清

琵琶未解《郁轮袍》，三月春深一径蒿。记得年时新过雨，落花零乱紫樱桃。
梅花
作者：杨文照
朝代：清

梅花香静雪晴时，二四番风次第知。佳日从容宜小饮，故人持赠有相思。碧云仙馆三更梦，红树春山一卷诗。果是还家无限好，几年留滞在天涯。
赵河感旧诗
作者：杨文照
朝代：清

飞絮萍花感不禁，东风影里认浮沈。异乡岁月愁中鬓，末路功名醉后心。城郭千年仙鹤杳，阴符一卷草堂深。天涯随意留鸿爪，多少泥痕没处寻。
集句联
作者：杨文荪
朝代：清
体裁：联

云生涧户衣裳润；窗近花阴笔研香。
集句联
作者：杨文荪
朝代：清
体裁：联

典坟探奥旨；诗礼挹馀波。
集句联
作者：杨文荪
朝代：清
体裁：联

凤栖常近日；鹤梦不离云。
集句联
作者：杨文荪
朝代：清
体裁：联

功业须当垂永久；行藏争不要分明。
集句联
作者：杨文荪
朝代：清
体裁：联

千欢万悦，贵寿无极；五福四利，喜庆大来。
集句联
作者：杨文荪
朝代：清
体裁：联

合沓声名动寥廓；纵横逸气走风雷。
集句联
作者：杨文荪
朝代：清
体裁：联

听琴知道性；避酒怕狂名。
集句联
作者：杨文荪
朝代：清
体裁：联

大福久兴，主母喜舞；长乐受庇，使君延年。
集句联
作者：杨文荪
朝代：清
体裁：联

文章负奇色；事业富清机。
集句联
作者：杨文荪
朝代：清
体裁：联

李杜文章在；荀陈地望清。
集句联
作者：杨文荪
朝代：清
体裁：联

欢喜坚固，保我金玉；福禄祺祉，乐以笑歌。
集句联
作者：杨文荪
朝代：清
体裁：联

知音在霄汉；时分占风烟。
集句联
作者：杨文荪
朝代：清
体裁：联

翰墨缘情制；山林引兴长。
集句联
作者：杨文荪
朝代：清
体裁：联

花房露透红珠落；桂树风吹玉简寒。
信阳道中
作者：杨文莹
朝代：清

水田碧气溢四围，白鸟得意双双飞。我今驱车渡淮水，风物顿触江南思。丁戊之灾一何酷，天公幸锡年来熟。猪鸡肥大稻头粗，黄茅矮屋儿呱呱。片云挟雨火急行，南村忽阴北村晴。百里外见黾阨山，峰尖正与吾眉平。沙石荦确路纡仄，投驿停车日已匿。仆夫争饼饥火煎，驱蚊马粪烧青烟。
信阳道中·其一
作者：杨文莹
朝代：清

水田碧气溢四围，白鸟得意双双飞。我今驱车渡淮水，风物顿触江南思。丁戊之灾一何酷，天公幸锡年来熟。猪鸡肥大稻头粗，黄茅矮屋儿呱呱。
信阳道中·其二
作者：杨文莹
朝代：清

片云挟雨火急行，南村忽阴北村晴。百里外见黾阨山，峰尖正与吾眉平。沙石荦确路纡仄，投驿停车日已匿。仆夫争饼饥火煎，驱蚊马粪烧青烟。
挽袁昶联
作者：杨文莹
朝代：清
体裁：联

时局艰哉，读三疏洋洋，祸福不可知，尽犬马愚诚而已；男儿死耳，叹孤忠耿耿，是非终有定，问春秋直笔何如？
涧石
作者：杨文莹
朝代：清

天生涧底石，头角何觺然。久久与水斗，不转亦已圆。石资水磨磋，锋敛无外炫。水东石向西，虽圆誓不转。
涧石·其一
作者：杨文莹
朝代：清

天生涧底石，头角何觺然。久久与水斗，不转亦已圆。
涧石·其二
作者：杨文莹
朝代：清

石资水磨磋，锋敛无外炫。水东石向西，虽圆誓不转。
重宿江郎山下逆旅
作者：杨文莹
朝代：清

千里归丧行路难，天涯涕泪一身单。树经久雨尽情碧，月照愁人特地寒。多故长途恒失睡，大难来日强加餐。江郎壁立空依倚，山色回头不厌看。
书感
作者：杨文萃
朝代：清
体裁：七言律诗

鲸鲵未剪漫兴波，惆怅沧溟唤奈何。误国群奸真是贼，筹边六练竟降倭！金牌已抱千秋恨，铁券空输局一和。独喜将军刘越石，海天重返鲁阳戈。
闻刘渊亭台南内渡
作者：杨文萃
朝代：清
体裁：七言律诗

龙骧莫制虎牙磨，待旦将军独枕戈。欲为危时撑大局，肯输壮志屈么魔。贺兰忍陷睢阳郡，艺祖终思大渡河。毕竟天亡非战罪，几回击楫泪滂沱。
闻刘渊亭军门台南内渡
作者：杨文藻
朝代：清
体裁：五言律诗

誓死睢阳志，将军百战酣。背城能借一，俘帅果囚三。掘鼠庭罗雀，飞骑未絓骖。难鸣孤掌忿，风雨吊台南！
挽张之洞联
作者：杨文鼎
朝代：清
体裁：联

以学问佐经纶，秉承一德、协和万邦，相业迈古今，公真命世耆英，共钦燕国文章、曲江风度；识时务为俊杰，扬历三朝、卢牟六合，感情洽中外，我是受知弟子，忍睹抱冰堂宇、广雅诗编。
挽左宗棠联
作者：杨方炽
朝代：清
体裁：联

两朝宅揆，卅年杖钺，万里封侯，勋业古今稀，岂惟天末垂杨，蔽芾道途留远荫；寸心忠义，满腹经纶，一肩艰巨，安危生死系，忍见公归未果，海峤风雷落大星。
后东皋草堂歌为陈学山赋
作者：杨方立
朝代：清

蒹葭江水西风急，木叶翻红秋露白。十幅蒲帆挂断烟，元亭一叩扬雄宅。主人爱客启柴关，执手褰衣出笑颜。中馈为开春瓮酒，长筵遥展夕阳山。山前山后浮云渡，聚散微茫不知处。停杯忽与话当年，词未能终泪先注。昔日清明忆太丘，修文砥行先民俦。名山偃卧高托迹，长松百尺风飕飕。点缀丘园发幽趣，太湖白石龙门树。书卷高闲柳谷居，烟霞罨画浯溪路。三秋明月三春花，窈窕笙歌出绛纱。高山大有携琴客，曲径时回问字车。诗瓢酒盏朝还暮，青山止爱高人住。浔阳江上檄书来，一官抵死催人去。去年苦调计相思，犹复丁宁话故枝。彭泽菊花怜尚在，辽阳白鹤竟何归。惊飙荡海洪涛起，丹山羽折琼华萎。蛇年鸡梦兆纷纭，悼痛人琴俱已矣。流风陈迹剩池台，蟠蟀寒吟四壁哀。旧种杏花余太息，当时燕子尚飞来。我昔髫年侍文宴，作歌得许窥坛坫。已羡登龙揖孔融，犹烦倒屣迎王粲。而今憔悴返江乡，千里红尘老剑霜。重到山阳寻旧梦，徒瞻画相拜中郎。主人收泪重剪烛，劝我长歌须再续。含毫摊纸望苍茫，一片秋声响空谷。东皋叶落雨霏微，蒿蔚风中孝子悲。长笺题向庭前树，伴尔慈乌夜夜啼。
渡吴城寄怀盛水宾昆季
作者：杨方立
朝代：清

萧萧落叶点孤舟，彭蠡风涛日夜秋。细雨欲催双桨去，孤云遥寄一江愁。虞翻憔悴余奇骨，苏季飘零有敝裘。传语剑山堂上客，海鸥吾已托悠悠。
雨夜感怀
作者：杨方立
朝代：清

霜林叶落夜阑珊，浊酒孤檠惨不欢。好友去如归雁急，客情慵比暮镫残。朔风吹马思前路，细雨欺人作小寒。二十五弦余旧曲，伤心何处许悲弹。
柳州曹掌公暨弟达夫过访追忆旧游有怀鹤客不胜黄垆之感因赋一律
作者：杨无咎
朝代：清
体裁：七言律诗

寂寂空庭遍草莱，荜门重为故人开。水沈双剑三年别，雨送孤帆四月来。邺下风流应未远，曹家兄弟最多才。独怜草檄人长逝，相对能无使尔哀。
香岩寺
作者：杨时华
朝代：清

著鞭不让众人先，鸟引花迎入洞天。鹦鹉钵盂皆胜迹，谁云此地胜龙泉。
史梦兰继室田太夫人九十大寿
作者：杨时百
朝代：清
体裁：联

九十春光，九十寿母；三千朱履，三辅鼎门。
北行舟中作
作者：杨昌光
朝代：清

谁云白俗与元轻，阵马风墙笔底横。万里云烟归客梦，一天雷雨挟江声。落花有憾眠寒蝶，杨柳无心坐晓莺。指点片帆相接处，征途多少别离情。
侯桂舲军门以《疏勒望云图》属题，赋五言四章·其一
作者：杨昌浚
朝代：清

莽莽万重云，天低日易曛。楚江杳何许，葱岭黯难分。良马因时出，慈乌返哺闻。高台真独立，谁写李将军。
侯桂舲军门以《疏勒望云图》属题，赋五言四章·其三
作者：杨昌浚
朝代：清

快睹旄头落，中兴建武功。栖身千里外，锡类八荒同。弓挂天山雪，笳吹瀚海风。归来将母念，犹认去时容。
侯桂舲军门以《疏勒望云图》属题，赋五言四章·其二
作者：杨昌浚
朝代：清

誓扫龙庭日，男儿万里征。短衣随汉将，长剑出秦城。红柳迷乡邑，黄沙决死生。楼兰方未斩，敢恤倚闾情。
侯桂舲军门以《疏勒望云图》属题，赋五言四章·其四
作者：杨昌浚
朝代：清

专阃开南服，斑衣慰北堂。承欢陔草茂，回首阵云凉。忠孝一生事，艰难百战场。披图期努力，爱日报正长。
全浙昭忠祠联
作者：杨昌浚
朝代：清
体裁：联

合十数万人为一龛，武穆忠肃以还，此成创局；愿几千百岁再无厄，吴山越水之畔，永展明禋。
恭诵左公西行甘棠
作者：杨昌浚
朝代：清

第一雄关枕肃州，也分中外此咽喉。朅来跃马城西望，落日荒山拥戍楼。大将筹边未肯还，湖湘子弟满天山。新栽杨柳三千里，引得春风度玉关。
恭诵左公西行甘棠·其一
作者：杨昌浚
朝代：清

第一雄关枕肃州，也分中外此咽喉。朅来跃马城西望，落日荒山拥戍楼。
恭诵左公西行甘棠·其二
作者：杨昌浚
朝代：清

大将筹边未肯还，湖湘子弟满天山。新栽杨柳三千里，引得春风度玉关。
挽左宗棠联
作者：杨昌浚
朝代：清
体裁：联

帝命作元戎，值大局粗安之时，方期把袂同归，从公再作耆英会；天不遗一老，重平生知己之感，胡竟骑鲸遽去，愧我空怀国士恩。
挽彭玉麟联
作者：杨昌浚
朝代：清
体裁：联

天生来衡岳异人，官不就任，事不避难，三十年经画水师，乞退早知臣力瘁；帝悼失东南砥柱，庵居非佛，山居非仙，将帅中独成一格，忠魂应共大江回。
挽曾国荃联
作者：杨昌浚
朝代：清
体裁：联

棣萼树奇勋，再造江山，不愧大名高北斗；秣陵同秉节，满怀师友，何堪两度哭南丰。
挽曾国藩联
作者：杨昌浚
朝代：清
体裁：联

蓄道德能文章，是衡湘间气所钟，一代宗风更谁嗣；以儒臣兼武略，平东南数省大难，中兴事业独公多。
敷文书院联
作者：杨昌浚
朝代：清
体裁：联

人只此人，不入圣，便作狂，中间难站脚；学须就学，昨既过，今又待，何日始回头。
浙江蒋益澧祠堂联
作者：杨昌浚
朝代：清
体裁：联

廿载赋同袍，惟公才气无双，勋业直追罗李后；万家争尸祝，留此湖山第一，馨香宜在白苏间。
西湖林汝霖墓联
作者：杨昌浚
朝代：清
体裁：联

阖室挺孤忠，我亦临风悲县尉；丛祠邻处士，天留此地厚林家。
龙游大营重九和许雪门
作者：杨昌浚
朝代：清

频年马上作重阳，幕府秋风老战场。白水初回汉家厄，青山仍对楚人狂。隔溪红树殷千嶂，故国黄花阻十霜。却喜生辰逢令节，题糕聊减簿书忙。
四泉山小憩
作者：杨明上
朝代：清

暂得偷间坐，心清境亦清。窗衔孤塔影，门掩大江声。明月怀前世，梅花记后生。众僧如旧识，相对不胜情。
立秋日自泻泥漯至鸡鸣坳亭子
作者：杨明上
朝代：清

瓮底青天动，连山入瓮青。天光开一角，山翠压孤亭。凉鬓惊秋到，枯蓬感涕零。行人歌互答，愁绝不堪听。
旅兴
作者：杨明宁
朝代：清

东风未许逐良游，杜宇声声唤别愁。三十日来江左客，一千回倚海陵楼。已拼花落无春分，拟遣乡思到醉休。极目暮云归岫处，笑馀飘泊欲何求。
游黄华
作者：杨春芳
朝代：清

出疆委宛踏青堤，为访黄华过柳西。野卉无名迎客笑，山禽如语傍人啼。泉飞玉溜穿云下，水上丹崖藉树低。还把一尊浇石壁，诗成命扫绿苔题。
挽林昌彝联
作者：杨春蕃
朝代：清
体裁：联

有志射鹰清海峤；何缘骑鹤上昆仑。
熙春山联
作者：杨春蕃
朝代：清
体裁：联

胜地得重游，忆在昔泥鸿，依然东塔晓钟，西台夜月；冷官无一事，参此间象教，悟了醒翁酒趣，逋客诗禅。
赠林昌彝联
作者：杨春蕃
朝代：清
体裁：联

古无狂狷成何世；天为文章屈此人。
贺张百熙60寿联
作者：杨昭楷
朝代：清
体裁：联

燕国文章，曲江风度；留侯赞画，计相精神。
挽曾纪泽联
作者：杨显楷
朝代：清
体裁：联

绝国建殊勋，当年魏绛和戎，直以苦心维大局；通门联世好，几日荆州识面，何图一见遂千秋。
挽张之洞联
作者：杨晟
朝代：清
体裁：联

是社稷臣，痛今日朝廷，失兹良弼；为天下哭，况昔年师弟，具有私恩。
湖墅
作者：杨晨
朝代：清

扁舟散发欲何之，早向烟波理钓丝。一曲鉴湖双桨入，四明狂客几人知。桃花水暖鱼初上，芦苇霜清蟹共持。拟傍水仙祠结屋，棹歌归趁夕阳时。
漱岩归示忆鉴湖诗次韵奉答兼订后约
作者：杨晨
朝代：清

谁言河广不容舠，草草归人未觉劳。恰值一湖秋水满，同看万丈月轮高。先生亦自耽诗癖，今世何曾罢议曹。肯许重阳共登眺，莫嫌落叶受风饕。
登丰山有感
作者：杨晨
朝代：清

丰山东走势蜿蜒，海月江风入暮天。剩有孱王传逸史，几经名士结吟缘。洞中蝙蝠多栖壁，峡口盘螭欲喷泉。太息沧桑真一瞬，后人谁念郓欢田。
石梁古松歌用洪右臣前辈古槐韵
作者：杨晨
朝代：清

金枝翠羽摇晴空，神仙出没明光宫。忽遘罡风坠灵杖，苍髯拂拂如虬龙。骑龙仙人入云去，老向空山饱霜露。上枝盘郁纷攫拿，下枝化石形杈丫。山深无人万籁静，独鹤归来月斜影。一声清唳立霜梢，唤起人间尘梦醒。老僧披衣出茅堂，手攀古藤渡石梁。下观飞瀑亦长啸，为我说偈三千章。华顶峰高断樵路，片片白云从此度。祇愁夜半风雷鸣，飞作神龙不知处。
石梁古松歌用洪右臣前辈古槐韵
作者：杨晨
朝代：清
体裁：古风

金枝翠羽摇晴空，神仙出没明光宫。忽遘罡风坠灵杖，苍髯拂拂如虬龙。骑龙仙人入云去，老向空山饱霜露。上枝盘郁纷攫拿，下枝化石形杈桠。山深无人万籁静，独鹤归来月斜影。一声清唳立霜梢，唤起人间尘梦醒。老僧披衣出茅堂，手攀古藤渡石梁。下观飞瀑亦长啸，为我说偈三千章。华顶峰高断樵路，片片白云从此度。祇愁夜半风雷鸣，飞作神龙不知处。
贺杨和鸣母70寿联
作者：杨某
朝代：清
体裁：联

天生贤子孙，绕膝尽芝兰玉树；人皆大欢喜，同声视耄耋期颐。
一饥
作者：杨树
朝代：清
体裁：古风

一饥涉万累，敢问心所安。秋风里门店，作客岁将残。宛宛阶前菊，依依露下看。平生陶靖节，可得足盘餐。
五月十一日闻贼至黄村坝惊避
作者：杨树
朝代：清
体裁：古风

我本山中人，辛苦涉尘世。腼颜不家食，橐笔学书记。区区抱一身，动乃招贼制。去年水西路，性命尝轻试。到此席不暖，粗作安砚地。彼贼信吾谋，揭竿千里至。中夜闻警讯，四邻各奔避。我生匪自私，他乡孤客畏。凌晨策驽马，瞢腾杂醒睡。僻路窜荆棘，马逸身复坠。艰险事则有，急中无劳瘁。故乡犹用兵，边报朝夕递。只身易为谋，全家难为计。世乱绝通途，空洒阮公泪。
仁怀杂诗·其一
作者：杨树
朝代：清
体裁：五言律诗

避乱非吾土，因闲且读书。谋生轻去住，万事付粗疏。风景虽堪惜，幽忧只自除。一廛容可受，未解把犁锄。
仁怀杂诗·其三
作者：杨树
朝代：清
体裁：五言律诗

地有龙居寺，深藏在翠微。蛛牵佛面网，蛇挂檐牙衣。盏饭僧俱出，䦱门客到稀。幽禽无意思，常绕故山飞。
仁怀杂诗·其二
作者：杨树
朝代：清
体裁：五言律诗

旧隶犍为郡，遗民尚古巴。香醪分豆谷，鲜食佐鱼虾。树老皮为瓦，田荒米带沙。芹齑酸可嚼，此味近吾家。
仁怀杂诗·其五
作者：杨树
朝代：清
体裁：五言律诗

雨势朝仍急，蝉声夜带秋。诗多防有祟，愁重不胜钩。择木欣归鸟，凭栏数过鸥。何须闺妇怨，已自悔封侯。
仁怀杂诗·其六
作者：杨树
朝代：清
体裁：五言律诗

颇怪离家久，连宵梦亦无。防兵夸素饱，穷寇得稽诛。何地求安宅，佗乡只畏途。雕梁明月在，相看各羁孤。
仁怀杂诗·其四
作者：杨树
朝代：清
体裁：五言律诗

僻地忘岑寂，闲窗试展眉。帘疏蜂入座，树少雀争枝。旧史从人得，家书到我迟。扣门闻索字，写与醉中诗。
兹宵
作者：杨树
朝代：清
体裁：五言律诗

资宵清耳目，危坐觉愁开。露响蝉移树，水寒鱼聚苔。残云阴易失，倦鸟暮能回。深喜巴童意，更阑进酒杯。
出城经村舍暮归
作者：杨树
朝代：清
体裁：五言律诗

村路随牛得，清游待月归。露光翻细草，山气入秋衣。野旷风霜早，年丰雁鹜肥。不因资道力，是处可忘机。
别仁怀
作者：杨树
朝代：清
体裁：古风

一涉世途患，饥驱任所之。宁复恋异乡？惨若故里悲。江湖有风波，避地择其宜。幸此同行人，亲旧相追随。虽为无家别，犹忆辞家时。日落对明灯，擘纸写相思。回首望故乡，正复念我归。焉知远行客，如鸟无定枝。离别千万端，一身难主持。永羡禁门键，岁月终不移。
听琴
作者：杨树
朝代：清
体裁：古风

曲槛风凉夜漏沈，帷幕高张秋色深。美人隔座横素琴，清商一曲发哀音。元鹤欲舞凉蝉吟，空堂咫尺白云岑。迢迢湘水绿千寻，忽忽坐我苍梧阴。曲终天半星横参，飒飒松风时到林。落叶满庭气萧森，烦君挥弦开我襟。良宵一刻千黄金，起舞灯前酒自斟。门外丛菊霜露侵。
大雨行桐梓乱山间
作者：杨树
朝代：清
体裁：古风

前山陡立面如削，细路盘空悬一索。后山倾侧低而洼，长藤怪蔓纷钩拿。中峰大雨落如注，咫尺天昏不见路。漫山急点大于钱，行人宛在水中住。特地冈峦起突兀，是山是云辨不出。长风吹断雨脚空，岭表煜煜见红日。半天摧堕眼前山，迟迟田舍起炊烟。行人取火为熨冷，一领征衫风过干。
宿白岩
作者：杨树
朝代：清
体裁：五言律诗

畏贼还催促，天昏路暂停。山鸱蹲月黑，磷火乱灯青。林暗惊驱虎，椽虚缺露星。倚墙风势急，错作雨声听。
就馆偶作·其一
作者：杨树
朝代：清
体裁：古风

勺水不堪挹，寸光歉自照。况我下愚人，迂疏寡实效。兹来匪言师，多情酬夙好。诲尔无异闻，启予实所要。文章九轨途，取径勿轻躁。浮慕鲜心得，沈思达理奥。毋为泛驾马，越级肆腾趠。宁学蹇驴迟，步步亲身到。
就馆偶作·其三
作者：杨树
朝代：清
体裁：古风

昔我入学时，约略年四五。日携四子书，颇能口上吐。先生特爱惜，谓是凤毛睹。忽忽二十年，所得杳如许。孤负知己恩，百惭无一补。如何望我心，转将命俦侣。回首剧怆然，白日不我与。
就馆偶作·其二
作者：杨树
朝代：清
体裁：古风

晨起入学堂，初日照高楹。萧萧二三子，琅琅读书声。偶持所业来，间亦为品评。旧学兀若无，欣然悟平生。勿作先生看，多好无一成。枝头闻好鸟，其声亮以清。了然尘境忘，起绕中庭行。
就馆偶作·其四
作者：杨树
朝代：清
体裁：古风

寒士谋生拙，况在兵戈场。谁能抱饥渴，俯首事文章？哀哉老书生，卧死官道旁。如我何堪问，旅燕巢华堂。不见阶下兰，顾我减辉光。离居非所念，意岂别有伤？我意汝宁知，感此增慨慷。
征夫行
作者：杨树
朝代：清
体裁：古风

桃李花开春时节，记送征夫此日别。桃李花落后庭阴，此时忆君千万心。花开花落有定数，难计征夫远行路。常说花开君自归，默记花开又几度。村前车马日纷纷，邻家报道有来人。屋上乾鹊牙哑起，君书递到妾梳洗。妾长深闺不知书，君书浅淡妾能读。细字斜行真带草，曲曲家常说未了。君知儿女未成人，旧著长衣今称身。莫说家中无个事，醯酡酒浆妾措置。多因镜听卜归程，忍使妾身误功名。门庭日日为君扫，愿君归来人未老。
感兴·其一
作者：杨树
朝代：清
体裁：七言律诗

坐下襜帷冷绣苔，平生怀抱若为开？新诗净洗都嫌热，好梦幽寻不易来。斜雨半窗人寂寞，征蓬满地雁悲哀。瑶台佚女空相见，费尽灵均鸩鸟媒。
感兴·其三
作者：杨树
朝代：清
体裁：七言律诗

易识浮生枉用猜，深宵榾柮手亲煨。鹤凫长短终安用？木雁存亡岂是才。眼底积薪能反覆，袖中弹铗笑归来。北堂尽有忘忧草，不向朱门绿户栽。
感兴·其二
作者：杨树
朝代：清
体裁：七言律诗

多栽薜荔障山隈，醉合双眸久不开。兰茝相思终冷落，梅花春讯怪迟回。肯将鵩鸟灯前卜，欲问爰居海上来。一度繁阴消易尽，孤云何事日徘徊？
故园
作者：杨树
朝代：清
体裁：七言律诗

故园景物饶清赏，争奈游人去意坚。行色乍惊驴系皂，离樽未散鸟窥筵。随宜衣履劳妻制，打叠琴书赖弟贤。旧种菊花频细嘱，秋光护惜短篱边。
敬理先子手札书痛
作者：杨树
朝代：清
体裁：古风

我生父已衰，中更千里隔。庭训良非无，入耳风过隙。忆在庚申秋，我母病已剧。呼奴取端箧，授我书一册。纸蠹墨痕新，云是父手迹。儿生与父离，父字儿心识。儿读母倾听，启纸泪先滴。上言故乡事，有心未尝息；下言持家难，寸步须谨惕。切切念儿子，未尽读书力。深恐一旦中，过时失教敕。一别几何日，颜衰须发白。岂不念家室，此身已许国。盗贼满天地，出官事兵革。城小户籍虚，抽丁不满百。校官本羁客，登陴占民籍。孤城绝外援，生苗日反侧。黔疆十万师，求救空飞檄。可怜江外民，流血川原赤。念我一卷书，穷老授闲秩。兹事纵艰难，报君宁论直？毋为苦念我，此身近颇适。忘情付太虚，守死亦其职。哀哉此数纸，字字血凝积。想见下笔时，万绪耿胸臆。精神溢象外，忽如在咫尺。馀字不能读，有口涩如棘。我母顾谓我，未语神凄恻。汝生少父训，父言可寻绎。我命早晚间，我言毋轻掷。愚子本无状，偷生至今夕。当年家难起，事事亲眼觌。难将蝼蚁心，上解一分戚。岂料瞬息间，母言并不得。吁嗟负命穷，至我亦已极。念此七八年，丝毫未加益。痛哭潕水湄，忠魂招难即。东郊寄灵柩，谁丐一片石？天心宁复知，赍志无时释。
旅次书感·其一
作者：杨树
朝代：清
体裁：七言律诗

小来不涉太行道，未审天涯行路难。跃马赢粮几朝暮，残杯冷炙只辛酸。谁能云里远招鹤？可惜当门锄尽兰。一度秋风又萧索，樽前长铗悔轻弹。
旅次书感·其二
作者：杨树
朝代：清
体裁：七言律诗

昨宵吹出林间笛，晓逐清风爽籁生。日落尚闻松石响，鸟飞不尽暮天晴。故人千里书真断，烽火连年病欲成。闻道佗乡征战苦，兵戈满眼胡远行？
春柳·其一
作者：杨树
朝代：清
体裁：七言律诗

芳林苑里美丰姿，长记春来弱缕垂。一寸修眉风剪出，五更飞絮笛频吹。乍眠乍起浑萧散，宜雨宜烟好护持。不是临流觇意态，谁知张绪少年时。
春柳·其三
作者：杨树
朝代：清
体裁：七言律诗

苏小门前一水通，闲愁无奈雨兼风。十分春态双娥在，二月狂花满路中。垂手解翻金缕曲，长条曾系玉花骢。拼将白璧邀青眼，迢递何缘过永丰。
春柳·其二
作者：杨树
朝代：清
体裁：七言律诗

销魂莫上大堤头，摇曳东风可自由。春色怕随流水逝，情根已作乱萍浮。何年锦缆牵珠舫，是处莺歌绕画楼。若忆南朝全盛日，可堪一问桃叶舟。
春柳·其四
作者：杨树
朝代：清
体裁：七言律诗

拟把柔丝绊晓晖，瘦来只恐化烟飞。登楼少妇空相忆，结客王孙尚未归。带水拖泥牵别绪，风枝露叶有真机。输他措大长安地，盼杀神君汁染衣。
晓起僧院读书
作者：杨树
朝代：清
体裁：五言律诗

霁色来朝牖，今晨起读书。高窗受初日，众影卧前除。屋漏成新篆，虫丝漾绮疏。雕龙吾未作，分或旁僧居。
望夫石
作者：杨树
朝代：清
体裁：古风

夫君自是好征战，远戍龙城不可见。登高望夫夫未知，千秋万岁长相思。相思杳杳无终极，心在不知身为石。劝君休更望征人，征人已作塞上尘。石头可点尘可飞，望尘如见征夫归。
木落
作者：杨树
朝代：清
体裁：五言律诗

木落西风起，连宵漏渐迟。情生孤盏外，秋到客衣时。薄日辉辉度，平原悄悄窥。流萤有馀照，暗里得相随。
杂诗·其一
作者：杨树
朝代：清
体裁：古风

我有数亩田，近在城南村。春来废不治，罗生荆棘根。昨夜故山归，父老致殷勤。君田虽不广，粗足备饔飧。别求代耕术，意岂羞贱贫。我岂羞贱贫，愧非葛天民。温饱难自谋，不如翁负薪。
杂诗·其三
作者：杨树
朝代：清
体裁：古风

今日天气好，人闲酒复清。樽空良可惜，辜负黄鹂声。闲愁似春草，不种自然生。明明方寸中，安用棘与荆？我有素心人，近在南山耕。思欲从之游，借取相牛经。
杂诗·其二
作者：杨树
朝代：清
体裁：古风

皎皎贫家女，终年织罗襦。文采相配合，荧煌五色殊。织成谓可售，价重十斛珠。一朝风气变，委弃等泥淤。永藏箱箧中，无人问区区。
杂诗·其五
作者：杨树
朝代：清
体裁：古风

春风不择物，所遇尽鲜荣。得气有后先，失时竟何成。美人家湘浦，丰姿绝世情。朝攀桃李荣，夕搴秋菊英。如何伤迟暮，逐物感慨生。温寒既异性，时节为废兴。朝华岂不好，风过时飘零。晚芳亦何为，生意费经营。
杂诗·其四
作者：杨树
朝代：清
体裁：古风

幽兰生空谷，香气为之招。谁能搴芳泽，路远不辞劳。晨起披荆棘，露下满林皋。纵心复孤往，果得烟中苕。亭亭风雨中，物外见孤标。惜哉赠无人，终竟委蓬蒿。
残菊
作者：杨树
朝代：清
体裁：古风

病梨虽名木，偃蹇甘失计；残菊实小草，不肯少俯气。始萌一寸芽，吹折入厚地。土蚕食戢戢，枝秃叶如薙。家童走报我，微生惜憔悴。爱此玉一丛，临风洒清泪。旬日不相见，汝岂真机会？出土虽毫末，孤根饱生意。颇是倔强人，受折不受累；又是老禅伯，形枯神完粹。我本饥寒人，一饱赖蔬味。前日理荒芜，慨然中夜喟。寒暑相倾轧，焦黄变苍翠。秋风旦夕来，落英谁复冀？似闻村落间，园圃悉荒弃。尚留片瓦净，使汝闲散置。崎岖生世难，可怜汝亦离。粲然黄金花，何日供一醉？强者尚摇落，后起知谁继？毋为怨飘零，相将度晚岁。
毕节道中
作者：杨树
朝代：清
体裁：七言律诗

久耽羁况不为诗，襆被萧然信马驰。十数峰峦荒县戍，两三星斗早行时。方言乍听情难达，客舍经寒到每迟。回首可怜非别日，碧桃烂漫柳成丝。
永宁旅次
作者：杨树
朝代：清
体裁：七言律诗

楼头莺燕骤闻声，客路忻逢此日晴。过眼风花春寂寞，恋人灯火夜分明。冥冥远想终何益，浩浩滩波未尽平。剩卖琴书充酒价，一樽坐向蜀山倾。
江上
作者：杨树
朝代：清
体裁：七言律诗

江上人家尽掩门，孤城寥落似荒村。藤花过雨封墙角，竹树含烟盖瓦痕。心事分明孤嶂在，春光飘荡一莺存。登临不畏风波恶，坐看银涛万顷奔。
滞鸟
作者：杨树
朝代：清
体裁：古风

滞鸟忽飞去，萧然空云山。乘风奋羽翮，飙举八纮间。昔时罻罗者，绕林闻长叹。故巢非不存，安用施金丸。
牧童词
作者：杨树
朝代：清
体裁：古风

绕村四角水草肥，寒鸦拍拍止还飞。短陂日落牛未下，横笛三枝两枝吹。牧童牧牛通牛语，手持竹鞭能尔汝。炊烟漠漠桑柘明，新月纤纤风更清。老牛在前犊在后，掉尾扑蚊时有声。田家爱牛如爱儿，虽有鞭扑无妄施。有情善解无言趣，养得牛肥牛不知。牛牛相依田家宿，枥间有草兼有菽。不见人间司牧官，求牧与刍两艰难。
猛虎行
作者：杨树
朝代：清
体裁：古风

南山之下草蒙茸，深林无数枫与松。十年虎穴探不得，爪牙嗣续幽其宫。凉秋八月打稻场，平畴散漫多牛羊。腥风倏起山谷裂，咆哮虎下何苍黄。一虎㧐身向人立，一虎旁行势欲吸。还有一虎犹负隅，卷地黑风吹习习。居人瞥见奔且号，当前少年意气高。手执铁掀直搏虎，虎不避人相撑拒。旁人见虎不见人，疑是虎搏空纷纷。斯须毛血洒平田，一虎哀叫一虎眠。共看少年真健者，翻身骑虎如骑马。可怜只虎望无群，鼠身顿失长林下。万人环视骇且叹，争曳死虎与人看。还将馀事缕缕说，空山无人毛发寒。炙虎在盘血在酒，相招少年及老叟。安得少年长相守，不畏猛虎缘村走。
病梨
作者：杨树
朝代：清
体裁：古风

万物附天地，生机一线微。夭札敢怨尤，巨细本无私。始我种梨时，枝叶纷葳蕤。亭亭旁檐际，质弱气不衰。凉秋八九月，结实黄离离。岂料中路衰，虫穿蚁食皮。谓汝精气盛，发泄无留馀。春风不汝靳，争荣亦其宜。吁嗟此天意，摧折非汝为。前番岁大旱，百卉失芳菲。老蛟鍊寒雪，吐作冰雹飞。连旬滞雷雨，燥湿爽所依。严寒夺夏令，死气砭人肌。挺特百年物，僵立满郊圻。况汝柔脆质，能经浩劫摧？真宰呼不应，此语忽诉谁。汝生非一日，艰难风雨催。十年树未成，奄忽此一时。惜无少陵翁，感动陈苦词。汝生犹可惜，幸及耳目期。
白桃花·其一
作者：杨树
朝代：清
体裁：七言律诗

自是瑶池有夙根，教侬无处认梅魂。也知淡泊非春色，略带鲜妍尚露痕。晓镜应怜人面改，晚妆不共夕阳浑。输他刘阮寻难著，错认闲云扑洞门。
白桃花·其二
作者：杨树
朝代：清
体裁：七言律诗

谁将冰雪浣灵根，幻出秋娘月下魂。向夜明霞微有影，一溪春水淡无痕。花飞酒店帘空卷，艳夺倡楼粉欲浑。短笛声声吹甚切，牧童归去未知门。
白沙渡
作者：杨树
朝代：清
体裁：古风

水宿不知晓，梦觉久开船。晨风吹雨急，乱渍蓬窗前。不见往来人，棹歌哀以喧。可惜苍翠中，失却眼前山。弱艇犯洪波，欲去浪复掀。长江几万里，积阴黯无边。片帆去犹影，出没江中鸢。古镇忽当路，暮色集炊烟。向来白沙渡，泊船此地偏。客子念长途，入夜起看天。湿云护冈岭，星在模糊间。却喜门前路，当风已尽干。此行天所相，明当阴易暄。取钱犒仆夫，买醉片时闲。
磨泥
作者：杨树
朝代：清
体裁：五言律诗

尽醉宜今日，堪怜烛影斜。客心春店雨，乡信夜灯花。避乱途还梗，谋生计已差。倦童催不睡，絮絮道归家。
秋闱后克期北上留别亲友
作者：杨树
朝代：清
体裁：古风

劳薪旧惭樗散老，忍说爨炊收用巧？百年鼎鼎竟无成，朝蜀暮燕何日了？逃名我与世相违，岩疆修干今搜讨。多士停征十五年，屈指刚逢岁在卯。手持故人招我书，胜会先期及秋杪。中宵驱马历播州，踏破荒山残月晓。忽令学奏承平曲，花样抛忘肠肺稿。揭晓携观偕友朋，榜纸高悬设庭燎。百二十人尽英豪，著我蜂腰嗟弱小。一名不得慰衰亲，九泉难诉空烦恼。此时偕弟曰归来，家山惨淡逢人少。颇伤闾里经盗贼，又见沟渠填饿殍。候门儿女初长成，手摩头发如蓬葆。残书庋架半凄凉，瘦菊卧枝馀窈窕。新妇慰意殊可怜，旧话欲述嗟已杳。宵中往往不成眠，起唤妻孥索床蚤。去住无策竟两难，聚散一朝殊潦倒。历年季子惯辞家，多情故旧还倾倒。橐中分赠游子装，助余遍踏长安道。别有同心赠句人，软语丁宁情况好。漫把云泥较升沉，忍使车笠异怀抱？临歧怅怅不成辞，后会茫茫各自保。行藏无具只增惭，科名厌说侥幸早。独怜家计苦萦心，长途无策缓忧捣。离情欲诉不得尽，一夜心旌逐飞鸟。
细雨
作者：杨树
朝代：清
体裁：五言律诗

细雨投山店，真堪断客魂。坏墙风紧入，枯叶夜深喧。灯暗飞还急，川明望更繁。甚愁坡路滑，晨起报晴暄。
结交行
作者：杨树
朝代：清
体裁：古风

赠君以百炼精钢之剑，许君以百折不回之心。人情反覆何堪说，太行非险海非深。男儿以身报知己，羞论陈馀及张耳。当前意气不能平，奚计他日生共死。
荒园
作者：杨树
朝代：清
体裁：古风

荒园无十亩，琐碎乱榛荆。小草独何心，苦与瓦砾争。可怜广厦倾，燕子同飘零。向来玉栏杆，时有苍鼠升。想见昔时人，裙裾乱春灯。当歌一击节，千曲千疋缯。旧事无人说，尚馀隔邻僧。僧老不解事，区区较废兴。大江东南来，往事随涛倾。华屋归山丘，九泉呼不应。郁郁阶下松，干霄荫广庭。夜来风雨中，犹作歌吹声。
莫相疑行
作者：杨树
朝代：清
体裁：古风

朱门绿户清且闲，翩翩飞鸟悲复怜。欲集不集心惨然，停翅飞下复飞还。江乡菰米不可得，翘首风尘教谁识？兵甲满天愁难避，忍复轻生投矰弋。平生不处嫌疑场，肯甘冒昧贪稻粱？腾身云汉会有时，暂时驻足能相妨。
蛇皮滩
作者：杨树
朝代：清
体裁：古风

骚屑风雨繁，汹涌滩声急。崩湍不得舒，怪石争林立。买舟蛇皮滩，兹险未曾识。软船穿石缝，收放随所值。荦确露沙背，去水深一尺。有时出其上，奠若安磐石。可怜操舟子，短衣不掩膝。踏浪手为楫，两足伸复疾。终日拊船舷，半身沙水蚀。哀声动林莽，惨痛波头泣。群山不知高，过午天昏黑。飒飒悲风来，徒侣黯无色。信知境过戚，声籁皆凄恻。此生苟无营，何事远行役？
西溪
作者：杨树
朝代：清
体裁：七言律诗

西溪景物佳堪赏，小屋人家白板开。几树桃花村店出，数声流水短桥来。村夫酒担朝墟散，少妇秧歌野馌回。拼却离情销醉后，关心无奈杜鹃催。
铜鼓店
作者：杨树
朝代：清
体裁：古风

暮宿两河口，晨越铜鼓崖。危梯数百尺，一线穿中垓。开辟经何人？径窄不可阶。半天拖倒牵，骤进恐成灾。窃将问真宰，置此亦艰哉。山深故多阴，孤花时自开。悄悄杜宇声，清寒绝可哀。林端忽过雨，掀转前山雷。悬瀑百道落，悲风空际来。舆夫等猕猴，捷疾走崔巍。据险索重赀，登攀不计回。谋生有坦途，失足汝成灰。
闻布谷
作者：杨树
朝代：清
体裁：古风

桃红杏白花满川，青山黯淡墟里烟。水车翻覆牛在田，昨宵一雨草芊绵。中有布谷女桑间，响如孤磬清而圆。问汝布谷胡为然，口不能言意为传。年年输粟按亩摊，十家无一襦裤完。青蒿紫苋疗馋涎，夜出防贼昼往阡。营中健儿何厚颜，公然放贼入村前。男孱女弱纷弃捐，归来白骨塞门边。不知何者为亲怜，岂料安居复经年。长镵短耒随所便，速耕速播休迁延。秋成贼子恐复还，少入囷仓多在官。不尔性命无安全，呜呼，不尔性命无安全！
闻雁
作者：杨树
朝代：清
体裁：五言律诗

旧托云霄想，樊笼总不开。吾人只如此，鸿雁不须哀。羽倦飞还歇，村寒去又来。天涯有缯索，莫到衡阳回。
题春山筇屐图
作者：杨树
朝代：清
体裁：古风

青山不受白云封，巉巉秀出碧天空。白云偏是恋山色，横拖淡霭开屏风。屏风中断田野阔，下有林木结青葱。压檐桑柘纷掩映，当窗蕉杏列青红。取次欲款门前竹，蓬蒿满径迷行踪。何人搆此一顷宅，倚山凿石巢云松。日长山静门寥阒，时有莺燕相追从。荷杖庞眉者谁子？蹑屩欲过小桥东。烟深林密望不即，木末遥见携榼童。清流忽转前山出，红亭缭绕苍烟烘。登高望远二老叟，气势迥出玉山峰。临江迟客杳何许，眼穿欲尽孤飞鸿。人间何处有此乐，得非商山采芝翁？平生早订云山约，未审许可由天公。百金议价如可办，十年从事愿须终。作诗寄与山中客，他日添我画图中。
食虾
作者：杨树
朝代：清
体裁：古风

浅人不作宽硕计，编排食单搜琐细。平生尔雅注虫鱼，颇赖腥膻污肠胃。君刊当年韩与柳，谪官南中食南味。虾蟆作鲊曾未谙，鲸鱼一饱行可脍。仁怀虽是古荒服，旧附播州名胜地。长江东流汇渝泸，潜鳞涵淹兹不记。江风稍稍晚愈凉，细流㶁㶁清可厉。长鲸撇去水云空，细虫偷伏蒌蒿际。野人赠我满筠筐，解网悬知乘天霁。开缄那有跳梁心，须尾跧曲缩如猬。平生入水愧不深，偏倚善游成冒昧。纷然远饤先生盘，相怜吞吐久不嘬。解放真看未有涯，贪饕笑吾近亦最。微物虽复等幺么，细观也复得天意。磔须撑眼怒为谁？坐死何曾贪芳饵。不用福禄强分疏，解脱还须居士偈。
褚砚耘招饮园亭
作者：杨树声
朝代：清
体裁：五言律诗

寂寞扬云宅，萧疏仲蔚栖。云封石砌暖，月出板桥低。弱柳迎樽斝，名花引杖藜。那知千古意，珍重付黄鹂。
挽彭玉麟联
作者：杨栻
朝代：清
体裁：联

投笔久从戎，寰宇气清，八座湛恩颁北阙；挂弓才退省，茅庵月冷，千秋遗迹话西湖。
乐耕楼记事
作者：杨桂森
朝代：清

俗醇共羡礼为耕，声有弦歌媲武城。儒梦笔花探二酉，农知艺麦十三庚。千寻楼回红霞入，万顷秧齐碧浪生。为有龚黄乐观稼，屡丰载颂庆西成。
乐耕楼记事
作者：杨桂森
朝代：清

望杏瞻榆重省耕，乐民之乐洽春城。锄云在眼方占卯，课雨关心又望庚。五百年来有名士，八千里外抚苍生。铜关铁瓮浑閒事，怎及万间新厦成。
乐耕楼记事
作者：杨桂森
朝代：清

畿南绣亩圣亲耕，阡陌原来道德城。共愿浇兰勤妇子，何须播谷促商庚。两胶造世频观学，三字题楼急厚生。不为登临供雅眺，乐看经始即垂成。
乐耕楼记事
作者：杨桂森
朝代：清

簪笔今惭事舌耕，民怀犹记夜郎城。敢矜求治心无已，且喜陈经日在庚。作赋昔年共仙侣，登楼此日伴诸生。立身应在最高处，愿与人同求大成。
佛手柑
作者：杨桂森
朝代：清

散花人去布云昙，指月神传酿露柑。十二圭棱身外幻，三千世界掌中含。匀将蜡办空原妙，清到檀心染未谙。轻薄纷纷竞翻覆，选场谁与證禅龛。
晚香玉
作者：杨桂森
朝代：清

戒饮浃旬违清樽，对酒独坐愁黄昏。庭宽忽开玉蕊洁，风细微觉晚香温。冰雪肌肤谢姑岭，画图省识明妃村。夜深问花花不语，脉脉客思花心存。
晚香玉
作者：杨桂森
朝代：清

未雪先开六出花，也将冷艳傲铅华。绿裳半裹长腰软，白玉浓堆一鬓斜。应许聘梅招隐士，可能嫁杏问婚家。不嫌清寂偏依我，吟晚陪君试拜茶。
晚香玉
作者：杨桂森
朝代：清

热暑偏开淡淡花，天然雅度亦清华。夜来伴我单衾冷，晚节如君瘦影斜。早识此香偷未得，不知弄玉属谁家。花能解语羁人意，且莫翩翻贾煮茶。
泥路行
作者：杨桂森
朝代：清

舆丁搓泥揉浆走，呼左呼右声声吼。重任全凭老肩负，森严一步不可苟。后者慌问泥深否，前者忙应下愈陡。石梯矗上高陵阜，骨力精神兼抖擞。漫来惯呼我好友，过此当沽溪熬酒。尔一石，我五斗，天公淫雨何太久。行人咨怨十八九，剧怜晚稻困菑亩。既耕而不穫兮，太息空仓尘釜之农叟。
独坐
作者：杨桂森
朝代：清

旅馆寂无事，冬寒昼亦长。地偏雪嫌入，境俗梅收香。冷避瓯茶淡，愁难鲁酒忘。书中三味有，开卷且评商。
秋海棠
作者：杨桂森
朝代：清

地辟人来少，花閒境亦忘。热肠众皆是，冷意此偏尝。未假春风力，先分湛露光。今时谁召伯，羡却说甘棠。
秋海棠
作者：杨桂森
朝代：清

睡足媸妖草，清姿独耐秋。自馀真蕴藉，不尚假风流。红淡日华浅，绿深云叶稠。灵根仙海茁，旧宅忆瀛洲。
红潮登颊醉槟榔
作者：杨桂森
朝代：清

仁频号美上林中，品藻曾誇庾信同。紫凤卵含金露满，赪虬乳抱翠云空。心知雅爱昌盘供，牙慧閒将玉液融。陡觉温颜流汗雨，真教铁面亦春风。颊端浑认餐霞赤，潮势凭看吐沬红。渴斛未容茶社解，醉乡不藉酒兵攻。自因正气培千实，博得清香擅四功。欲倩锦郎作芹献，丹忱依旧恋宸枫。
阅卷偶閒有作
作者：杨桂森
朝代：清

休言小试可聊聊，百仞云梯望正高。尺寸量来寻绣虎，波涛宽处得金鳌。落花惧下孤寒泪，捞玉还防瓦砾淆。莫恃此心真白水，便将昆片也轻抛。
阅卷偶閒有作
作者：杨桂森
朝代：清

斗横星转四更残，莲炬双开满座寒。铢黍不差惭眼慧，披寻屡次或心安。丹毫挥洒看原易，一句思量作甚难。仙海鱼龙凭换骨，还期共奋九霄翰。
题二林洪士晖小照
作者：杨桂森
朝代：清

二林佳胜属诗人，白发书生像逼真。早识文章根性柢，能将老健敌清新。浮云不肯污穷骨，明月偏教现后身。苦海溷羁差似我，孝忠何以劝斯民。
兴隆晓月
作者：杨桢
朝代：清
体裁：七言绝句

天鸡三唱曙光微，烟柳朦胧双鹊飞。此际西林月将堕，尚留残影照人衣。
南岸归帆
作者：杨桢
朝代：清
体裁：七言绝句

枫叶飘红白雁哀，夕阳光外片帆回。伊人想是思鲈客，乘此好风归去来。
咏石
作者：杨桢
朝代：清
体裁：古风

一杖扶余石，独立性耿介。毋谓顽不灵，曾受米颠拜。
咏竹
作者：杨桢
朝代：清
体裁：五言绝句

劲节不可屈，心虚我所师。东风一披拂，便是出头时。
土阜岚光
作者：杨桢
朝代：清
体裁：七言绝句

金乌飞扣海中央，天际岚光合曙光。一阵好风吹散后，南山相对郁苍苍。
城墩夕照
作者：杨桢
朝代：清
体裁：七言绝句

一麾恨乏鲁阳戈，万丈长绳奈若何。独立古城高处望，咸池如海浴江波。
小留渔火
作者：杨桢
朝代：清
体裁：七言绝句

石梁清浅月昏黄，隔岸渔灯数点光。我亦濯缨来作伴，水深云处唱沧浪。
山中月夜与方外友人诗
作者：杨桢
朝代：清
体裁：七言律诗

偶辞簪绂入名山，喜与友人同往还。寻壑花深窥窈窕，品泉云冷泻潺湲。闲身自合游方外，大道应知出世间。读罢黄庭明月上，扶持松影到柴关。
慈福晚钟
作者：杨桢
朝代：清
体裁：七言绝句

断烟半缕隔微茫，大吼蒲牢在上方。百岁光阴一弹指，此声日日送斜阳。
栽花
作者：杨桢
朝代：清
体裁：七言绝句

雨过移锄到小园，荒芜地僻一弓宽。不须浇灌嗟辛苦，无数芳华在后看。
永丰叠翠
作者：杨桢
朝代：清
体裁：七言绝句

小桥横石俯清流，院落深沉万木稠。更有柏松双叠翠，绝胜桃李满皇州。
读易步凤英宗兄原韵
作者：杨桢
朝代：清
体裁：七言律诗

夕惕朝乾自省严，不容外物暗移添。期无大过身多益，为有同人礼素谦。三极先于宫里定，一阳早向象中占。精微探处天心见，好把名香信手拈。
寄洪稚存
作者：杨梦符
朝代：清

曾言卖赋办归装，归著蓑衣住蟹庄。不道雍容美车骑，游梁便拟作赀郎。
常理斋殉节诗
作者：杨梦符
朝代：清

四座且弗喧，听我昔岭歌。昔岭在何许，蚕丛隘岷峨。西边稽天诛，元帅挥雕戈。转输重兹地，守处烦麾柯。曰予有良吏，抚绥得人和。三年委持筹，宽大捐烦苛。一朝起困兽，踶躅何其多。仓皇抱穷垒，一燎惊原阿。矫矫常大夫，在险气弗蹉。从容挥壮士，飞风雪滂沱。崇庾为盗粮，臣死罪匪讹。丈夫一取贼，殉职期无佗。是时鼓声衰，黑云颓岩陁。大呼驰杀贼，义勇推山河。力穷舌不断，碧血漂丹莎。忠诚激厮羌，并尽无委陀。光之司勋爵，宠锡章羔紽。巍巍浣溪祠，冠冕瑽金珂。彰彰桐乡碑，故老恒摩挲。蜀之水悠悠，蜀山高峨峨。至今昔岭头，铁马空中过。谁为燕然铭，勒此并不磨。
秋夜忆别心牧并柬家惺园庶常洪大稚存
作者：杨梦符
朝代：清

故人已别西窗雨，贱子空成东阁吟。槛外寒钟残夜酒，枕边落木五更心。贫交几辈如公等，殊俗无端变土音。三日晴皋听过雁，旧枝谁是越山禽。
移居八角琉璃井
作者：杨梦符
朝代：清

乌衣门巷记曾游，排草披榛径独幽。桑下探环疑夙世，井间投辖为名流。登堂自有千秋意，置我何须百尺楼。最喜散衙无一事，买书十步大航头。不费多金早得邻，王言孙盛往来频。车犹可售能供客，釜不因人且讳贫。深巷月来常半夜，晴檐花暖易成春。可知心计粗还未，卖饼歌时听最亲。
移居八角琉璃井·其一
作者：杨梦符
朝代：清

乌衣门巷记曾游，排草披榛径独幽。桑下探环疑夙世，井间投辖为名流。登堂自有千秋意，置我何须百尺楼。最喜散衙无一事，买书十步大航头。
移居八角琉璃井·其二
作者：杨梦符
朝代：清

不费多金早得邻，王言孙盛往来频。车犹可售能供客，釜不因人且讳贫。深巷月来常半夜，晴檐花暖易成春。可知心计粗还未，卖饼歌时听最亲。
题邵叔宪生遗集
作者：杨梦符
朝代：清

玉清小住成朝隐，未敢同高更乞闲。便不终身为祭酒，也应卒业在名山。华阳肯起青龙卧，臣朔原从金马还。绝似当时庾开府，暮年萧瑟赋江关。寒山飞雪客来时，座上春风次第吹。独许清神如叔宝，空惭髫岁识邱迟。青衿弟子文谁似，白发词臣序已悲。昨日闻诗过孔鲤，孤儿风貌似吾师。
题邵叔宪生遗集·其一
作者：杨梦符
朝代：清

玉清小住成朝隐，未敢同高更乞闲。便不终身为祭酒，也应卒业在名山。华阳肯起青龙卧，臣朔原从金马还。绝似当时庾开府，暮年萧瑟赋江关。
题邵叔宪生遗集·其二
作者：杨梦符
朝代：清

寒山飞雪客来时，座上春风次第吹。独许清神如叔宝，空惭髫岁识邱迟。青衿弟子文谁似，白发词臣序已悲。昨日闻诗过孔鲤，孤儿风貌似吾师。
挽彭玉麟联
作者：杨棨
朝代：清
体裁：联

儒将佐中兴，惟公欲扫尽楼兰，惜两议战和，望洋未了英雄愿；老成钦父执，待我非泛常孔李，奈频年蹭蹬，继志殊惭诗礼家。
江宁镇
作者：杨椿年
朝代：清
体裁：五言律诗

突兀一峰上，凭虚极莽苍。石棱蹲虎豹，浦溆散牛羊。山势雄吴会，江流入建康。消沉老僧在，闲与话斜阳。
秋日同吴养斋游扬州小金山
作者：杨椿年
朝代：清
体裁：七言律诗

阅遍红桥第五亭，更寻芳径渡芦汀。芙蓉花里禅关掩，杨柳阴中画舫停。碧巘遥凌孤塔白，从篁高拥一楼青。几回欲去还留恋，聊写新诗付石屏。
题仙姑庙四首
作者：杨楷
朝代：清

黑水波翻憾未填，梁成恰值道成年。娲皇也是人间女，鍊石还闻手补天。此身岂等掷鸿毛，入水才回万顷涛。漫道昭君青冢异，祗今遗骨镇空壕。河边竟渡霍嫖姚，幻起云中挂鹊桥。纵祷金人成底事，昆邪无计诩天骄。艳说西方彼美多，合黎山畔伏妖魔。汉封夏册非崇诞，海有灵妃江有娥。
题仙姑庙四首·其一
作者：杨楷
朝代：清

黑水波翻憾未填，梁成恰值道成年。娲皇也是人间女，鍊石还闻手补天。
题仙姑庙四首·其三
作者：杨楷
朝代：清

河边竟渡霍嫖姚，幻起云中挂鹊桥。纵祷金人成底事，昆邪无计诩天骄。
题仙姑庙四首·其二
作者：杨楷
朝代：清

此身岂等掷鸿毛，入水才回万顷涛。漫道昭君青冢异，祗今遗骨镇空壕。
题仙姑庙四首·其四
作者：杨楷
朝代：清

艳说西方彼美多，合黎山畔伏妖魔。汉封夏册非崇诞，海有灵妃江有娥。
挽张百熙联
作者：杨模
朝代：清
体裁：联

寰海诵缁衣，愧我酬知非国士；洞庭归素旐，问天何意丧斯文。
汉阳旅中送蔡子汇征游湘潭
作者：杨横
朝代：清

相送斜阳外，相逢更几时？共来荆楚地，还赋别离诗。祖席杯堪把，河桥柳挂丝。洞庭他夜月，千里系遐思。
闰六月初七夜月
作者：杨横
朝代：清

南讹莫认火西流，顾兔高悬略似钩。四日魄生方入夜，七回弦上未成秋。先期乞巧穿针线，后月舒光照女牛。半露姮娥能却暑，广寒深处玉为楼。
戊子新秋仙槎将归白下道出曲江属题泛槎图即以送别
作者：杨殿邦
朝代：清
体裁：七言律诗

定是天边旧使星，三千银汉路曾经。图成海岳头初白，交遍公卿眼倍青。春到花田吟好句，凉生桂水送归舲。南来我亦乘槎客，何日三山户对扃。
题张仙槎漓江泛棹图
作者：杨殿邦
朝代：清
体裁：五言律诗

我昔游西粤，曾登独秀峰。未探阳朔胜，漫想巨灵工。今日图中见，知君笔底雄。何当同著屐，踏遍翠玲珑。
和友人丁香诗
作者：杨毓瓒
朝代：清
体裁：七言律诗

重城莺晓见啼妆，万雪谁教绿树香。帘外旧阴三月半，镜中新瘦一春强。微温甲煎同薰被，始落辛夷独举觞。宝帐流苏愁百结，明星难替蝶颠狂。
淮北官舍即事
作者：杨毓瓒
朝代：清
体裁：七言律诗

论䇲持筹心事违，海滨远处或忘机。每愁向晚蚊雷起，不道经秋雁信稀。久雨愧无防水策，乍凉难觅可身衣。位悲亦有妨贤感，他日隋堤一棹归。
东湖竹枝词
作者：杨毓秀
朝代：清

隔岸西洲画不如，桃花照彻野人居。洲边春涨浓于酒，醉煞花魂化作鱼。荷衣裁作玉檠形，万点荷镫万点青。昔日秦兵今不戒，移将镫影照双星。
东湖竹枝词·其一
作者：杨毓秀
朝代：清

隔岸西洲画不如，桃花照彻野人居。洲边春涨浓于酒，醉煞花魂化作鱼。
东湖竹枝词·其二
作者：杨毓秀
朝代：清

荷衣裁作玉檠形，万点荷镫万点青。昔日秦兵今不戒，移将镫影照双星。
从王子寿先生入三游洞
作者：杨毓秀
朝代：清
体裁：五言律诗

王乔援我手，仙窟历崔巍。洞气冬偏燠，山花冷更开。细泉惊雨落，怪石趁人来。上界乘云乐，还倾玉液杯。
迟子润不至
作者：杨毓秀
朝代：清

岁除寄我病中书，相约寻春过敝庐。迟尔不来春欲暮，可曾病与岁俱除。雨寒邃谷莺声寂，花落清江水涨初。几日侯芭能载酒，元亭惆怅子云居。
如梦令
作者：杨毓贞
朝代：清

不事胭脂粉腻。不寐锦衾绣被。强笑并追欢，偷得片时无备。魂去。魂去。随着故乡夫婿。
如梦令·题羊留村壁
作者：杨毓贞
朝代：清

羁锁深闺翘笄。消受离愁滋味。烽火起烟尘，惭愧明妃胡地。流涕。流涕。泉路爹娘难遇。
夕阳亭
作者：杨永芳
朝代：清

衣涴缁尘鬓染霜，更无心事话兴亡。夕阳亭下一杯酒，洛水无声秋梦长。
虎渡口
作者：杨永芳
朝代：清

开府南荆据上游，六朝如梦水空流。惟余一片龙山影，半入江楼半柁楼。
送李翼兹进士出塞省亲
作者：杨永芳
朝代：清

征骖北望气萧森，塞草茫茫此独寻。小骥养成初识路，慈乌啼处尚无林。玉关屡入孤臣梦，沙碛先驰孝子心。感得路人称叹日，黑河秋雨泪痕深。
挽张之洞联
作者：杨汝康
朝代：清
体裁：联

力转乾坤经百变；身休君国足千秋。
天仙子
作者：杨汝燮
朝代：清

小立闲阶嫌露冷。爱看月明圆似镜。手扶罗幕上银钩，阑独凭。伤春景。吹落梨花风不定。深院漏残人乍静。前夜梦儿空记省。卸头灯背未眠时，心欲并。肩还并。笑指双双屏上影。
巫山一段云
作者：杨汝燮
朝代：清

窗外莺声碎，池边草色新。一弯淡抹远山痕。低敛似眉颦。插鬓花愁瘦，熏衣麝怕温。东风吹老眼前春。肠断倚楼人。
扬州慢
作者：杨汝燮
朝代：清

香袖长垂，翠楼闲倚，卷帘十里新晴。听新腔水调，正夜月初生。几回过，临江竹径，隔烟回首，曾认青青。算芳春、好景淮南，第一扬城。而今寂寞，剩红桥，波影空横。自烂漫花霏，风流梦觉，莫最多情。三十六宫禾黍，墙高处、古树云平。更雷塘，凄雨孤舟，愁绝残更。
扬州慢
作者：杨汝燮
朝代：清
体裁：词

香袖长垂，翠楼闲倚，捲帘十里新晴。听新腔水调，正夜月初生。几回过，临江竹径，隔烟回首，曾认青青。算芳春、好景淮南，第一扬城。而今寂寞，剩红桥，波影空横。自烂漫花霏，风流梦觉，莫最多情。三十六宫禾黍，墙高处、古树云平。更雷塘，凄雨孤舟，愁绝残更。
浣溪沙
作者：杨汝燮
朝代：清

袖底红巾裹指尖。不弹珠泪向花前。怕花憔悴损花颜。满院尚留香宛宛，隔帘初住雨纤纤。苔痕青到茜裙边。
清平乐
作者：杨汝燮
朝代：清

暖回绣户。昨夜寒如许。粉蝶穿篱忙不住。一霎花开满树。镜边正挽香鬟。檀奴游倦初还。听说春山多媚，今朝倩画春山。
眼儿媚
作者：杨汝燮
朝代：清

凄凉独倚玉兰边。懒整旧钗钿。许多閒事，才添香屑，又上琴弦。语风莫搅鸳鸯梦，池畔正双眠。数层波，千条菰线，几个荷钱。
挽张之洞联
作者：杨汝荣
朝代：清
体裁：联

使人臣尽廉正如公，国势当不忧贫弱；惟尔日以文明觉世，学风始大见开通。
游蝙蝠洞
作者：杨汝谐
朝代：清

层峦才及半，怪石划然开。乱瀑垂岩牖，流声到讲台。道心依湛寂，人语落崔嵬。日暮云归岫，纷纷蝙蝠来。
红修倏禊和卢运使韵
作者：杨汝谐
朝代：清

麴尘遥趁木兰舟，叠鼓鸣笳坐两头。胜事百年流曲水，春心三月满扬州。烟花南部凭料理，冠盖西园好唱酬。自是老臣多燕喜，清晖何限足句留。清华忆煞永和年，吹尽饧箫水槛前。十万酒旗春市海，三千玉指伎人船。绣轮竞接香尘满，珠树遥临璧月圆。合有吴娘联袂去，茶歌飞断蜀山巅。璅阁云房䆗窱通，名园蝴蝶自西东。朅来上客题芳树，往听初莺坐软风。细草铺茵回辇道，晴山暖翠落杯中。小秦淮水桃花涨，人影衣香入霭濛。碧甃朱栏夹镜明，巷中春脚卖花声。香惊小马人扶醉，咏到官梅雪斗清。江左金齑夸上水，竹西莲炬照归城。冶春乐府从头唱，分付红牙谱细更。
红修倏禊和卢运使韵·其一
作者：杨汝谐
朝代：清
体裁：七言律诗

曲尘遥趁木兰舟，叠鼓鸣笳坐两头。胜事百年流曲水，春心三月满扬州。烟花南部凭料理，冠盖西园好唱酬。自是老臣多燕喜，清晖何限足句留。
红修倏禊和卢运使韵·其一
作者：杨汝谐
朝代：清

麴尘遥趁木兰舟，叠鼓鸣笳坐两头。胜事百年流曲水，春心三月满扬州。烟花南部凭料理，冠盖西园好唱酬。自是老臣多燕喜，清晖何限足句留。
红修倏禊和卢运使韵·其三
作者：杨汝谐
朝代：清

璅阁云房䆗窱通，名园蝴蝶自西东。朅来上客题芳树，往听初莺坐软风。细草铺茵回辇道，晴山暖翠落杯中。小秦淮水桃花涨，人影衣香入霭濛。
红修倏禊和卢运使韵·其二
作者：杨汝谐
朝代：清

清华忆煞永和年，吹尽饧箫水槛前。十万酒旗春市海，三千玉指伎人船。绣轮竞接香尘满，珠树遥临璧月圆。合有吴娘联袂去，茶歌飞断蜀山巅。
红修倏禊和卢运使韵·其四
作者：杨汝谐
朝代：清

碧甃朱栏夹镜明，巷中春脚卖花声。香惊小马人扶醉，咏到官梅雪斗清。江左金齑夸上水，竹西莲炬照归城。冶春乐府从头唱，分付红牙谱细更。
龙井纪游
作者：杨汝谐
朝代：清

廿年梦想风篁岭，兹游方遂平生期。短筇扶我入深谷，龙泓水满山腰池。寻源直到碧厓顶，水帘十丈无人知。苔衣藓发翠欲滴，奔腾下注千顷陂。湖不可淫江不屈，比之有道非阿私。坐令辨才息行脚，况复二老多题诗。其中产茶甲众岭，明前雨后分枪旗。一碗乍辨色香味，泠然始信清心脾。我乡宗伯剧好事，劖碑要并秦米垂。蚀余漶漫不可识，但觉古意饶幽姿。层梯曲折俯绝巘，湖光一罅闲中窥。山云变幻翳林木，野花红白纷交披。丛篁鸟拂新粉堕，落日渐与西峰离。徘徊窃恐山灵笑，登顿已足忘其疲。还须直诣远公宿，坐迟新月悬蛾眉。
北行偶述
作者：杨汝谷
朝代：清

皑皑村树白，暧暧朝阳昪。瘦马立犹僵，西风警如箭。飞尘染素衣，严霜改颜面。村酒浊如泔，沙土和羹饭。向北物价增，去乡身命贱。回首故山遥，但见南飞雁。
杂诗
作者：杨汝谷
朝代：清

神龙蛰深渊，杳冥人莫测。玄豹隐南山，泽肤甘不食。造化本无端，归藏始生息。气盛物所尤，名高德之贼。卓哉先民言，士必先器识！
舟中怀长孙超恒时新任藁城令
作者：杨汝谷
朝代：清

汝始分符去，吾才买棹归。纵然违祖膝，犹喜近亲闱。法立奸胥畏，心清案牍稀。此方经巨浸，轸恤念民依。
闻钱彭源卒于苍溪诗以哭之
作者：杨汝谷
朝代：清

烛暗窗昏夜黯然，惊闻巴蜀讣音传。一官薄俸蚕丛外，万里全家鸟道边。但有清名堪寿世，更无灵药可延年。伤心堂北孀亲老，哭向秋风暮雨天。
游剑门
作者：杨沂孙
朝代：清

吾虞名胜着尘寰，习熟翻教若等闲。游到剑门叹奇绝，从兹不敢陋家山。
九龙树
作者：杨泉山
朝代：清

伊州寄柳在，宛作画图看。华盖浓遮日，虬枝老耐寒。风梳鳞甲竦，泉溜淖泥蟠。细摹连理曲，一折一龙盘。
哈密
作者：杨泉山
朝代：清

兴来乘月上城头，杰阁榜题镇远楼。雪积天山摩峻岭，风高瀚海古伊州。玉门关路通西域，回纥台墩傍碧流。圣世安连开万里，年年瓜贡渡芦沟。
题于野种山亭
作者：杨法
朝代：清

曲巷深藏屋，空庭白昼间。书残老树下，心澹菊华间。闻说多幽事，秋来梦种山。信知丘壑僻，寤寐亦相关。咫尺幽奇境，青鞋不厌过。一庭堆落叶，双树静交柯。坐久疑空谷，看云覆女萝。侧身天地外，岁月任消磨。
题于野种山亭·其一
作者：杨法
朝代：清

曲巷深藏屋，空庭白昼间。书残老树下，心澹菊华间。闻说多幽事，秋来梦种山。信知丘壑僻，寤寐亦相关。
题于野种山亭·其二
作者：杨法
朝代：清

咫尺幽奇境，青鞋不厌过。一庭堆落叶，双树静交柯。坐久疑空谷，看云覆女萝。侧身天地外，岁月任消磨。
饮邻家作
作者：杨法
朝代：清

一雨八九日，未尝出门户。今日天气佳，乃向邻家去。主人能清静，养心借章句。落落寡所谐，喜我来相顾。既尽宾主欢，颇得酒中趣。物我迹俱泯，何思复何虑。却爱古之人，醉乡即长住。
东胶山晤黄守中先生曾孙某出其先人守制砚并顾景范安孟公两先生画卷
作者：杨泰
朝代：清

梁鸿山与嵩胶连，鹅湖宛溪中回旋。水深土厚俗淳朴，鹿门往往栖高贤。守中先生最狷洁，授经门外多车辙。摩挲一石常数年，手斫溪云制独绝。我来山下寻公孙，百年家世仍清门。开缄什袭示手泽，穆然太古风犹存。家徒四壁复何有，草堂为溯先生寿。孟公手绘独亦圆，顾子作辞文不朽。秋风钓渚荐花月，执手苍凉对华发。袖手残棋局外闲，蓬莱清浅伤飘忽。忆昔分宜柄国时，累朝元气中凌夷。光熹以后盛阉监，清流白马同伤悲。乔木依然故家在，洞口花深閟时代。斯文载读重嗟吁，卷图抚砚还踟蹰。溪山无恙如画图，寒峰落日村烟孤。
道逢陈一表弟
作者：杨泰
朝代：清

不记几年别，相看鬓又新。匆匆言不尽，先问白头亲。
郡中雨窗题画
作者：杨泰
朝代：清

庐阳客舍雨疏疏，尽日无人问索居。睡起小窗闲吮墨，满庭柿叶落花初。
一览亭
作者：杨泽闿
朝代：清
体裁：七言律诗

飞亭缥渺接层空，树影岚光一望同。但听人声潮水上，似随鹤语入云中。江从东去流初大，风自南来势亦雄。鹦鹉洲前芳草地，落霞空衬夕阳红。
登黄鹤楼题吕仙睡像
作者：杨泽闿
朝代：清
体裁：古风

昔年梦到黄鹤楼，大江东去云西流。置身天半俯无地，斗牛光激风飕飕。骑鹤仙来拍掌笑，两人相隔千馀秋。朗吟飞去久不返，年年湖畔多句留。手把鸬鹚杓，足踏鹦鹉洲。人生祗有消閒好，为君吹笛空牢愁。君不见邯郸枕、洞庭舟，霜寒一剑酒百榼，昔日少年今白头。我饮君当醉，我诗君应酬。世人于我既无与，我于人世复奚求？笛声吹罢梅花落，波光月色相沈浮。我时睡觉红尘际，仙凡境界画鸿沟。欲插两翅奋天表，眼底纷纷无与俦。今年浪迹过湖口，身閒如鹤轻如鸥。飞甍缥渺高百丈，重来此地澄双眸。江城岁晚多风雪，我方豪兴君鼾齁。能诗莫学襄阳隐，能画莫学少文游。青莲低首崔颢句，才气空夸横九州。前有古人后作者，谁能袖手穷雕锼？气吞江湖动星斗，醉馀一梦六合周。梦中来，梦中休，仙乎仙乎抑梦尔，兹楼万载依山陬。
七月五日郑高密生日和稷坰韵
作者：杨浚
朝代：清

先生能发公羊学，畏友重开此日筵。后至莫辜宾客会，清时那有党人篇。石犀取悦终为病，木雁论材或自全。奈此洛阳风雨感，且拚一斛醉来眠。
严怀谷司马同年招饮赋赠
作者：杨浚
朝代：清

长沙光禄称吾师，贡登王室罗瑰奇。十年读礼惭跧伏，更得左伯相携持。叩门访友道衷曲，邀我校书陪天禄。延陵季子及周侯，日夕下上云龙逐。一朝衔命驰秦关，羽书告捷歌刀环。人生壮游须万里，来看海外三神山。凤皇冈下逢严助，怀人历历洞庭树。多君樽酒特地开，纵谈如读元虚赋。千秋文字归鼎钟，公也大笔抉苍穹。吉金乐石供搜讨，掎摭星宿昌黎功。嗟余风尘把臂晚，匆匆又载扁舟返。侧闻途民鼓腹歌，万家都饱芋田饭。
九月十四日游台阳十六日抵安平家楚荣镇军招驻署中夜谈有感
作者：杨浚
朝代：清

又作卢敖汗漫游，雄风相送海山头。衣冠衮衮成嚣市，椰竹萧萧近暮秋。且向穷荒寻礼乐，敢将长揖傲公侯。年来我已然犀倦，为语支祁不用愁。
十月二日家敬堂总戎邀同安平观水战
作者：杨浚
朝代：清

我闻在昔昆明池，鱼龙起舞扬旌旗。天子教士习水战，驱使河伯如婴儿。又闻三千水犀甲，钱塘酣斗何爽飒。金牛出没叠雪幢，至今江上谈兵法。吾家威武称楼船，将军横海多象贤。邀我安平同拭目，此事道隔三十年。一朝训练百废举，火光轰烈波心炬。冯夷慑伏支祁愁，桓桓罴虎艨艟旅。夹岸观者如堵墙，都卢妙技登牙樯。盘旋百戏不一足，疾风西下如鸟翔。更入水中列鹅鹳，重开一幅麒麟幔。高台鼙鼓正三挝，喊声直欲干霄汉。归来慰问弓衣寒，持杯劳酒三军欢。书生长揖参末座，纪述大笔回紫澜。军容从此留图画，赤嵌城头明月挂。障川一柱立东溟，知有七鲲中流拜。
寄吴霁轩军台阳
作者：杨浚
朝代：清

畏途早唱慎风波，其奈中流荡漾何。竟累平原弹铗好，最伤乐毅谤书多。雨云世态真如土，石火人情一刹那。终有天王明圣在，扁舟何必办渔蓑。百战功成汗马劳，牙幢西折等鸿毛。栋梁共惜清时弃，薏米原难俗议逃。大海潆洄存一柱，秋风憔悴感同袍。新从幕府读诗句，尚为丹青数鄂褒。
寄吴霁轩军台阳·其一
作者：杨浚
朝代：清

畏途早唱慎风波，其奈中流荡漾何。竟累平原弹铗好，最伤乐毅谤书多。雨云世态真如土，石火人情一刹那。终有天王明圣在，扁舟何必办渔蓑。
寄吴霁轩军台阳·其二
作者：杨浚
朝代：清

百战功成汗马劳，牙幢西折等鸿毛。栋梁共惜清时弃，薏米原难俗议逃。大海潆洄存一柱，秋风憔悴感同袍。新从幕府读诗句，尚为丹青数鄂褒。
寄林巽甫观察维让
作者：杨浚
朝代：清

除夕枋桥夜，相邀共守岁。连云看筑场，猫迎兼虎祭。别后感书来，累多伤时势。结轖使义衷，忽恸卜式逝。
寄林时甫通副维源
作者：杨浚
朝代：清

订交四十载，两世比纪群。沧海隔千里，岔岭思暮云。合室饱白粱，更感汝殷勤。狂澜回既倒，银台看策勋。
延平王祠再生梅
作者：杨浚
朝代：清

赤嵌城头月，何知地下根。大难成硕果，未敢出降幡。奇局天重创，原心帝有言。蛰龙能饮露，应感再生恩。
挽左宗棠联
作者：杨浚
朝代：清
体裁：联

将相公侯，尊显及身，独荷五百年梁木仔肩，居近濂、游经洛、仕宦遍关闽，记曾创局有遗言，校字命重刊，自道生平，千仞干城立人表；兄弟夫妇，文章惊世，更凭十万里江山神助，韬继吕、训续伊、讴吟比管乐，共痛盖棺无长物，匡时留一疏，不忘典学，满天雷雨启君心。
挽徐宗干联
作者：杨浚
朝代：清
体裁：联

是人间父母神明，大被万家，遗爱长留钜鹿笏；遍海内门生故吏，心香一瓣，失声同哭岘山碑。
施云舫舍人士洁
作者：杨浚
朝代：清

海东拥一砚，皋比亦足豪。时哉易白头，逝水看滔滔。春明强别后，九日思题糕。少年当努力，为底名山逃。
李汝洲三尹观涛
作者：杨浚
朝代：清

沧海横流一棹还，狂歌曾识旧时颜。鬓丝禅榻茶烟后，腰鼓重烦说对山。
欧阳文忠公生日绘像祀于郑稼田观察之竹西亭
作者：杨浚
朝代：清

醉翁亭上文章伯，七百年来无此客。泉香酒冽溪鱼肥，山川一一都生色。我从海外遥称觞，图公容猊如生觌。竹西位置非偶然，主人乃公之远戚。当年遗表借海神，爪痕宛在泷冈石。瀛壖解事读奇文，妇孺犹能师画荻。公也相逢笑口开，天生书剑吾侪役。故人范韩不得意，西谣一曲嗟何益。逢山旧侣有小宋，袖中七论驱戎狄。椽独双行且著书，与公风月谈今夕。
淡水南北各有八景且多牵强足成者庚午1870十月修厅志成综为全淡八景各系七律一首
作者：杨浚
朝代：清

万派千条束矢中，双潮滚滚判西东。浊流本自臼科异，至味真难水性同。一棹来时乘蟒甲，百年前事梦鲛宫。投鞭画扇人何在，南纪长怀砥柱功。
淡水南北各有八景且多牵强足成者庚午1870十月修厅志成综为全淡八景各系七律一首
作者：杨浚
朝代：清

三千银界望嵯峨，如此炎方耐冷何。天为重关消瘴疠，我从残碣一摩挲。凿坏安得山能语，漏网真愁水不波。曾说闻鸡先见日，更无人借鲁阳戈。
淡水南北各有八景且多牵强足成者庚午1870十月修厅志成综为全淡八景各系七律一首
作者：杨浚
朝代：清

剑气宵腾匹练明，荷兰旧树尚留名。重参色相谁非幻，莫说人情汝亦鸣。天上神光看北斗，尘中凡物笑丰城。化龙一夕春雷起，大海何愁浪不平。
淡水南北各有八景且多牵强足成者庚午1870十月修厅志成综为全淡八景各系七律一首
作者：杨浚
朝代：清

天涯海角久离家，四度秋风鬓欲华。一事不曾愁客邸，借人亭馆看黄花。
淡水南北各有八景且多牵强足成者庚午1870十月修厅志成综为全淡八景各系七律一首
作者：杨浚
朝代：清

梯田直上有高冈，天外盘回集凤凰。何处赤城张火伞，此閒碧海近榑桑。平沙一片开秋狝，古木千丛挂夕阳。料理诗情应更远，且收馀绮入奚囊。
淡水南北各有八景且多牵强足成者庚午1870十月修厅志成综为全淡八景各系七律一首
作者：杨浚
朝代：清

溶溶新涨水鸣渠，黯淡溪流泼墨如。一炬犀光劳入照，百重蜃气漫呵嘘。风尘待浣三千牍，海国谁磨十万书。解识尺波留混沌，不教至察叹无鱼。
淡水南北各有八景且多牵强足成者庚午1870十月修厅志成综为全淡八景各系七律一首
作者：杨浚
朝代：清

茄冬西畔导双旌，俯瞰沧波似掌平。村落几家田畯宅，夕阳一棹估儿钲。山荒草木秋声借，风定鱼龙昼睡成。谁上将军筹海策，堠亭把酒话屯兵。
淡水南北各有八景且多牵强足成者庚午1870十月修厅志成综为全淡八景各系七律一首
作者：杨浚
朝代：清

霄汉分明五指开，孤城南面送青来。诸峰罗列尊初祖，大海鸿蒙辟俊才。关外已闻驱虎豹，云中何事幻楼台。桥门日夕看山色，天马行空亦壮哉。
淡水南北各有八景且多牵强足成者庚午1870十月修厅志成综为全淡八景各系七律一首
作者：杨浚
朝代：清

顷刻花开十丈莲，嘘空历历眼中烟。戌台日暮闻吹角，坌岭云平看泊船。新法不愁同厝火，异流未许更垂涎。海波如镜吾能绘，一幅东瀛淡墨天。
游宝藏岩寺
作者：杨浚
朝代：清

平畴万顷绕修篁，一水泠泠下夕阳。不分名山有丝竹，尽收大块作文章。息机羡汝闻清梵，厚福何人占上方。自笑袖中东海小，且携拳石入诗囊。
澎湖吊古歌
作者：杨浚
朝代：清

河山半壁足千古，海上孱王留片土。三十六屿邸苑开，蛎滩咫尺生风雨。忆昔千艘金厦来，七年监国胡为哉。将军骑鲸去不返，空令赋手歌大哀。扁舟块肉今已矣，大难孤注称天子。自古蛟龙失水愁，岂知燕雀处堂喜。一封降表落中原，萧萧椰竹谁招魂。丁字门前挂明月，忽闻岙树啼饥猿。同时更有五妃泣，桂子山荒断碑立。玉鱼寂寞尚人閒，西流一角看日入。吁嗟乎，田横穿冢五百人，至今绝岛争嶙峋。桑田三浅无复道，付与渔郎来问津。
王香洲茂才衡之
作者：杨浚
朝代：清

羲献家风一字排，购书入市日为怀。画叉我更思摩诘，琴录今难遇伯喈。
自庚寅1830洎庚午1870四十一年惟今岁闰十月两度生辰适寓北郭园感赋
作者：杨浚
朝代：清

名园两度笑衔杯，四十年来第一回。天下即今半耆旧，他乡重见好楼台。猪肝累主多惭色，马齿加人不算才。赢得神仙文字福，欲从脉望问胚胎。秦云蓟树凤凰山，北辙南帆指顾閒。浮海著书容我拙，韬弓挂壁笑人閒。千门夜气看星斗，百战名场付触蛮。敢分中年丝竹乐，东山情性尚痴顽。
自庚寅1830洎庚午1870四十一年惟今岁闰十月两度生辰适寓北郭园感赋·其一
作者：杨浚
朝代：清

名园两度笑衔杯，四十年来第一回。天下即今半耆旧，他乡重见好楼台。猪肝累主多惭色，马齿加人不算才。赢得神仙文字福，欲从脉望问胚胎。
自庚寅1830洎庚午1870四十一年惟今岁闰十月两度生辰适寓北郭园感赋·其二
作者：杨浚
朝代：清

秦云蓟树凤凰山，北辙南帆指顾閒。浮海著书容我拙，韬弓挂壁笑人閒。千门夜气看星斗，百战名场付触蛮。敢分中年丝竹乐，东山情性尚痴顽。
落叶
作者：杨浚
朝代：清

秋声一夜撼林柯，极目江潭凄怆多。北雁已辞边塞月，西风初起洞庭波。飘零愁结兰成赋，摇落深悲宋玉歌。忽忆故交征棹远，翻飞如叶度关河。
西禅寺联
作者：杨浚
朝代：清
体裁：联

天子万年，无边象教；西方一圣，元气鸿蒙。
论次闽诗
作者：杨浚
朝代：清

饥驱终岁诗为命，曾向金陵卖卜来。缶灶席床尘迹遍，榜扉佣作亦堪哀。
贺林寿图移居石井巷联
作者：杨浚
朝代：清
体裁：联

编诗甲乙集；买宅丁戊山。
赠吴霁轩军门光亮
作者：杨浚
朝代：清

百丈楼船夜枕戈，将军下濑七鲲过。醇醪共饮思公瑾，薏苡何伤谤伏波。缓带羡能文字乐，连床喜得弟兄多。京华冠盖如相讯，为语南中有牧颇。
赠西禅寺方丈联
作者：杨浚
朝代：清
体裁：联

一切有如荔子味；大家无隐木樨香。
赠西禅寺方丈联
作者：杨浚
朝代：清
体裁：联

蛮海万钱持献佛；怡山一钵得传人。
赠陈悦樵处士·其二
作者：杨浚
朝代：清

天风吹水幻千沤，蜃气楼台日夜浮。我且掉头归去也，故山傥足稻粱谋。
送陈省三舍人望曾归台湾
作者：杨浚
朝代：清

同是凤凰池上客，客中相送又重阳。疏星淡月觚桡梦，执手他乡话旧章。沧海横流百事非，腥风吹水上人衣。鱼龙变幻天何极，独棹扁舟看落晖。近事因君唤奈何，犬声吠影一何多。饱时饥饭须先辨，时宰无炊杀老坡。三辅皇图梦似烟，短衣匹马感当年。海东耆旧如相讯，末路英雄一领毡。
送陈省三舍人望曾归台湾·其一
作者：杨浚
朝代：清

同是凤凰池上客，客中相送又重阳。疏星淡月觚桡梦，执手他乡话旧章。
送陈省三舍人望曾归台湾·其三
作者：杨浚
朝代：清

近事因君唤奈何，犬声吠影一何多。饱时饥饭须先辨，时宰无炊杀老坡。
送陈省三舍人望曾归台湾·其二
作者：杨浚
朝代：清

沧海横流百事非，腥风吹水上人衣。鱼龙变幻天何极，独棹扁舟看落晖。
送陈省三舍人望曾归台湾·其四
作者：杨浚
朝代：清

三辅皇图梦似烟，短衣匹马感当年。海东耆旧如相讯，末路英雄一领毡。
道南祠联
作者：杨浚
朝代：清
体裁：联

南归载吾道；东览小诸峰。
道南祠联
作者：杨浚
朝代：清
体裁：联

潼关种菜无二本；闽峤传薪第一人。
郑稼田观察如梁
作者：杨浚
朝代：清

旅食北郭园，款洽真弟兄。茅龙更三椽，西山爽气迎。东瀛论门地，乐善公多评。多功能寡过，可以慰平生。
郑稼田观察获紫芝于竹坑山作长歌赠之
作者：杨浚
朝代：清

牧龙忽忽四十载，一梦乃在崙昆山。珊瑚夜光出空谷，别有明月非人閒。主人示我以红玉，祖洲髣髴相登攀。岂真卯星方坠地，变幻能作茅君颜。当世文章不易露，天生异颖宁等閒。此即方壶佳丽地，其中龙虎仙所寰。芝田税驾歌一曲，吾令帝阍开九关。集英殿上华盖转，通德门前书带环。惭愧寓公仍草草，辟蠹日检书中蕳。三十六茎傥在手，不愁双鬓成霜菅。
陈镜河舍人澄清
作者：杨浚
朝代：清

药阶旧侣渐凋零，待漏曾同数晓星。早脱朝衣成小隐，田园生计付东溟。
除夕祀长恩
作者：杨浚
朝代：清

未贺参元失火书，多君呵护喜何如。频年琴剑惭奔走，此夕杯盘慰起居。入抱不曾辜万轴，感时长与惜三馀。海天一笑吾何幸，徐福归舟正岁除。
雨后观月
作者：杨浚
朝代：清

独于残漏一登楼，似水银河宿雨收。得月最难如此夜，多愁终古不宜秋。仍望云气思人海，自向星辰问斗牛。寂寂千山烽火后，不逢南雁话离忧。
韩忠武王墓
作者：杨浚
朝代：清

古碑崒嵂倚荒丘，宋室存亡仗运筹。十万敌兵来假道，八千骁骑截中流。为惭南国输金辱，聊向西胡纵酒游。埋骨青山遗恨在，寒风落日战松楸。
题五福巷孙香湾宅联
作者：杨浚
朝代：清
体裁：联

五福买邻，瑞霭竞占富贵寿；万登表里，清芬长诵子孙曾。
题岳叔宅联
作者：杨浚
朝代：清
体裁：联

夫子堂前，荫垂乔木；丈人峰侧，荣植棣华。
题邱子春采芝图
作者：杨浚
朝代：清

祖洲一角跨东海，三千童女紫芝采。人閒异种苦搜求，岂知徐福扁舟在。耕烟斸月飞九天，二十四茎生琼田。茅君一笑授颜色，眉宇爽气盈大千。昆崙山下重回首，东方顽仙是吾友。襟裾如水上鸿堤，与子大酌浮邱酒。珊瑚在手葳蕤红，长生一曲歌玲珑。君乐荷锄汧谷宅，我怀承盖甘泉宫。牧龙旧梦无复道，四十年来风日好。相期葆此金石姿，三田聚宝多瑶草。
七夕
作者：杨浣芬
朝代：清

玉露金风夜，良宵七夕宜。人间逢令节，天上亦佳期。银汉填桥候，琼筵设果时。穿针思乞巧，月影小楼移。
中秋
作者：杨浣芬
朝代：清
体裁：五言律诗

一样团圞月，今宵觉倍明。登楼怀谢朓，泛渚忆袁宏。镜喜菱花澈，轮看桂子盈。家家当此际，瓜果满筵呈。
中秋
作者：杨浣芬
朝代：清

一样团圞月，今宵觉倍明。登楼怀谢脁，泛渚忆袁宏。镜喜菱花澈，轮看桂子盈。家家当此际，瓜果满筵呈。
久雨初晴
作者：杨浣芬
朝代：清

阴雨连绵下，檐前溜滴声。今朝天忽霁，日照满窗晴。
依韵答外子寄怀诗二首
作者：杨浣芬
朝代：清

去住京华年复年，沧桑未缓祖生鞭。漫将迟暮伤蒲柳，事业从今定胜前。山城料得多孤寂，两地情怀各自知。一瓣心香君健饭，耦耕有日漫相思。
依韵答外子寄怀诗二首·其一
作者：杨浣芬
朝代：清

去住京华年复年，沧桑未缓祖生鞭。漫将迟暮伤蒲柳，事业从今定胜前。
依韵答外子寄怀诗二首·其二
作者：杨浣芬
朝代：清

山城料得多孤寂，两地情怀各自知。一瓣心香君健饭，耦耕有日漫相思。
即景
作者：杨浣芬
朝代：清

四月天光好，韶华丽景多。蔷薇娇欲滴，佳节正清和。
后园即景
作者：杨浣芬
朝代：清

隐地三弓小，春光一望中。蔬畦相间接，树木已茏葱。嫩柳园池绿，夭桃夹岸红。几多培植意，爱护比儿童。
和外子留别南安士绅原韵二首
作者：杨浣芬
朝代：清

十年京国荷传薪，初领河阳一县春。治谱当年能继志，循声此日果超伦。幸留棠荫称廉吏，好课楹书启后人。柳色青青无限意，骊歌竞唱惜抽身。书剑飘零惯别离，故园梅鹤未追随。江乡景物催归棹，闽海行藏感弈棋。载道讴驮传惠政，全家儿女盼归期。莫言五月匆匆甚，德泽长留去后思。
和外子留别南安士绅原韵二首·其一
作者：杨浣芬
朝代：清

十年京国荷传薪，初领河阳一县春。治谱当年能继志，循声此日果超伦。幸留棠荫称廉吏，好课楹书启后人。柳色青青无限意，骊歌竞唱惜抽身。
和外子留别南安士绅原韵二首·其二
作者：杨浣芬
朝代：清

书剑飘零惯别离，故园梅鹤未追随。江乡景物催归棹，闽海行藏感弈棋。载道讴驮传惠政，全家儿女盼归期。莫言五月匆匆甚，德泽长留去后思。
咏史十首 其一 杨妃
作者：杨浣芬
朝代：清

宠赐温泉浴，长生记定情。忽惊鼙鼓至，空自玉颜倾。
咏史十首 其七 木兰
作者：杨浣芬
朝代：清

巾帼全忠孝，辞亲跨锦鞯。功成归绣阁，奇事至今传。
咏史十首 其三 曹昭
作者：杨浣芬
朝代：清

续史成兄志，经师重汉宫。上书因雁序，孝友仰家风。
咏史十首 其九 卓文君
作者：杨浣芬
朝代：清

一曲琴心递，潜奔邸舍时。求凰虽遂愿，名节已全亏。
咏史十首 其二 梁夫人
作者：杨浣芬
朝代：清

卧虎识英雄，沙场立大功。蛾眉能奋武，桴鼓助元戎。
咏史十首 其五 蔡文姬
作者：杨浣芬
朝代：清

御赐书成诵，黄金赎魏公。至今边塞上，茄拍和秋风。
咏史十首 其八 息夫人
作者：杨浣芬
朝代：清

失节心深愧，蛾眉锁日颦。本来倾国貌，寂寞也生春。
咏史十首 其六 谢道韫
作者：杨浣芬
朝代：清

咏絮才无匹，深闺独擅奇。青绫围解处，佳客竟无辞。
咏史十首 其十 西施
作者：杨浣芬
朝代：清

一笑能倾国，夫差宠遇隆。至今吴士女，犹说馆娃宫。
咏史十首 其四 昭君
作者：杨浣芬
朝代：清

一曲琵琶怨，伤心别汉宫。回头望故国，日暮白云空。
咏史十首·杨妃
作者：杨浣芬
朝代：清

宠赐温泉浴，长生记定情。忽惊鼙鼓至，空自玉颜倾。卧虎识英雄，沙场立大功。蛾眉能奋武，桴鼓助元戎。续史成兄志，经师重汉宫。上书因雁序，孝友仰家风。一曲琵琶怨，伤心别汉宫。回头望故国，日暮白云空。御赐书成诵，黄金赎魏公。至今边塞上，茄拍和秋风。咏絮才无匹，深闺独擅奇。青绫围解处，佳客竟无辞。巾帼全忠孝，辞亲跨锦鞯。功成归绣阁，奇事至今传。失节心深愧，蛾眉锁日颦。本来倾国貌，寂寞也生春。一曲琴心递，潜奔邸舍时。求凰虽遂愿，名节已全亏。一笑能倾国，夫差宠遇隆。至今吴士女，犹说馆娃宫。
夏日
作者：杨浣芬
朝代：清

夏日诚堪畏，朝来照满扉。行天如火赤，愈觉助炎威。
夏雨
作者：杨浣芬
朝代：清

细雨窗前落，刚逢四月朝。无边生众绿，瑟瑟上芭蕉。
外子属和生日口占
作者：杨浣芬
朝代：清

历尽艰辛转自怜，箕裘世业幸重延。此心俯仰俱无愧，仁者从来享大年。
外子辞昌延榷务归里喜面赋此四首
作者：杨浣芬
朝代：清

十载京华鬓未丝，归来笑语共相嬉。田园乐趣家庭福，侥倖年来事事宜。当年抑塞事难忘，双凤腾空恨渺茫。留得青山终不老，阶前玉树已成行。一径蒿莱手自锄，小园花木已扶疏。自甘荆布心如水，不羡繁华戚里居。举杯又见月当头，竟夕清谈互唱酬。出处何如安处好，鹿车鸿案自风流。
外子辞昌延榷务归里喜面赋此四首·其一
作者：杨浣芬
朝代：清

十载京华鬓未丝，归来笑语共相嬉。田园乐趣家庭福，侥倖年来事事宜。
外子辞昌延榷务归里喜面赋此四首·其三
作者：杨浣芬
朝代：清

一径蒿莱手自锄，小园花木已扶疏。自甘荆布心如水，不羡繁华戚里居。
外子辞昌延榷务归里喜面赋此四首·其二
作者：杨浣芬
朝代：清

当年抑塞事难忘，双凤腾空恨渺茫。留得青山终不老，阶前玉树已成行。
外子辞昌延榷务归里喜面赋此四首·其四
作者：杨浣芬
朝代：清

举杯又见月当头，竟夕清谈互唱酬。出处何如安处好，鹿车鸿案自风流。
学署废园即景
作者：杨浣芬
朝代：清

半亩园虽小，徘徊景亦清。榴花红日映，蔬菜绿畦平。灌溉人宜力，栽培物自荣。梧桐荫满径，风透袷衣轻。
寄怀莲荪姊
作者：杨浣芬
朝代：清

记得同居日，相携笑语投。随肩常伴读，握手共閒游。未别心先醉，临歧泪满流。何时重聚首，并坐诉离愁。
得外子南安书作此解慰
作者：杨浣芬
朝代：清

南天睽隔盼归鸿，沈滞音书匝月中。一纸平安深慰藉，千丝情绪暂消融。蛮方民俗难为治，乱世财源渐告穷。治谱承家宜勉力，好凭清德化顽蒙。
感怀四首
作者：杨浣芬
朝代：清

闺中乐事记髫年，同侍重闱得爱怜。累叶清芬绵孝弟，一门和蔼胜神仙。庭前玉树枝枝秀，林下琼花朵朵妍。最好藏书楼畔坐，惠峰晴翠扑帘前。濑水前游迹已陈，十年冷署梦尘尘。春风教士心堪白，夜雨横经意倍殷。小乐园林饶兴趣，天生花草亦精神。绛纱惯向慈帏立，手把吟篇问字频。萱花遽折痛如何，椿荫偏蒙爱护多。弱妹于归怜远道，阿兄释褐喜登科。相期共效莱衣舞，罔极俄惊薤露歌。此后亲颜悲永隔，蓼莪兴感涕滂沱。诗咏关睢七载馀，蘋蘩修洁愧难如。倡随愿勉梁鸿案，春汲心钦桓氏车。差喜兰枝双绕膝，何堪荆树各分疏。几时手足重团聚，共话西窗月上初。
感怀四首·其一
作者：杨浣芬
朝代：清

闺中乐事记髫年，同侍重闱得爱怜。累叶清芬绵孝弟，一门和蔼胜神仙。庭前玉树枝枝秀，林下琼花朵朵妍。最好藏书楼畔坐，惠峰晴翠扑帘前。
感怀四首·其三
作者：杨浣芬
朝代：清

萱花遽折痛如何，椿荫偏蒙爱护多。弱妹于归怜远道，阿兄释褐喜登科。相期共效莱衣舞，罔极俄惊薤露歌。此后亲颜悲永隔，蓼莪兴感涕滂沱。
感怀四首·其二
作者：杨浣芬
朝代：清

濑水前游迹已陈，十年冷署梦尘尘。春风教士心堪白，夜雨横经意倍殷。小乐园林饶兴趣，天生花草亦精神。绛纱惯向慈帏立，手把吟篇问字频。
感怀四首·其四
作者：杨浣芬
朝代：清

诗咏关睢七载馀，蘋蘩修洁愧难如。倡随愿勉梁鸿案，春汲心钦桓氏车。差喜兰枝双绕膝，何堪荆树各分疏。几时手足重团聚，共话西窗月上初。
暑夜玩月不寐
作者：杨浣芬
朝代：清

皎皎晴天月，今宵喜又圆。无灯辉自满，有树影常穿。为爱频留盼，因炎愈怕眠。一轮如赤日，冷署也烘然。
月色
作者：杨浣芬
朝代：清

百鸟声俱绝，长空月正横。窗前如白日，云尽倍光明。
望慈亲回署
作者：杨浣芬
朝代：清

慈母还乡日，于今数月离。晨昏增孺慕，风雨阻归期。少小常相侍，暌违愈觉思。何时回濑水，谨奉洗尘卮。
望雪
作者：杨浣芬
朝代：清

未下霏霏雪，遥空属望奇。天光何黯淡，云影亦迷离。消息连朝递，般勤几度思。寻梅清兴动，个里好吟诗。
续断肠词十首
作者：杨浣芬
朝代：清

古人曾赋断肠诗，犹记镫前展卷时。修到清才多缺陷，岂知我续断肠词。昔年曾痛兰芽折，玉燕重来吉梦符。珍重明珠双入手，奇姿竞说是家驹。毛诗初授诵琅琅，每听斋声彻内堂。此日紫荆花外望，案头空剩读书囊。不惯酣眠耐晓寒，便从寝室问爷安。童年也解晨昏意，无怪西河泪不乾。更比童乌少一龄，八年短梦霎时醒。丸熊有志今何望，雏凤声残不可听。泡影空花悟夙因，重翻边箧更酸辛。零笺碎墨依然在，不见牵衣问字人。阿连嬉戏恰随肩，玉质温温亦可怜。岂是夜坛悲寂寞，要他同赋棣华篇。晓镜台前索果从，夜窗围绕一灯红。当时笑语浑閒事，此际追思似梦中。碧梧双凤已腾空，望断云霄路不通。碧落黄泉真缥缈，不知何处是儿踪。人到伤心百念灰，愁肠华发暗相催。此生福慧成虚语，且把哀情抒写来。
续断肠词十首·其一
作者：杨浣芬
朝代：清

蓟树燕云一望青，凤城又见客踪停。香残锁殿春光闇，话到前游不忍听。
蔷薇
作者：杨浣芬
朝代：清

院外蔷薇好，风吹扑面芳。摘来瓶内供，馥郁似兰香。
读外子昌延榷署寄诗原韵答之二首
作者：杨浣芬
朝代：清

纡君内顾勉持家，敢说蘋蘩四德嘉。井臼操馀还展卷，米盐量罢偶栽花。廿年甘苦心相印，千里巡遥望更赊。锦字何须织离恨，平安勤报慰天涯。数首新诗寄早春，浣薇雒诵净无尘。文通作赋偏言别，王粲依人未为贫。莫把繁华纷雅意，要从事业见精神。相期眉案吟偕老，梁孟同心證夙因。
读外子昌延榷署寄诗原韵答之二首·其一
作者：杨浣芬
朝代：清

纡君内顾勉持家，敢说蘋蘩四德嘉。井臼操馀还展卷，米盐量罢偶栽花。廿年甘苦心相印，千里巡遥望更赊。锦字何须织离恨，平安勤报慰天涯。
读外子昌延榷署寄诗原韵答之二首·其二
作者：杨浣芬
朝代：清

数首新诗寄早春，浣薇雒诵净无尘。文通作赋偏言别，王粲依人未为贫。莫把繁华纷雅意，要从事业见精神。相期眉案吟偕老，梁孟同心證夙因。
重阳
作者：杨浣芬
朝代：清

节已重阳近，登高共举觞。茱萸应遍插，菊放几枝黄。
闻味云家兄简任长芦运使寄呈七律二首
作者：杨浣芬
朝代：清

荆树分枝已十年，欣闻旌节又高骞。家声自古推清白，治行当年重蓟燕。名宦勋华能继武，中朝物望久称贤。芦纲端赖长才理，两世循良万口传。诗礼趋庭早有成，左家兄妹并知名。羡君云路高千丈，愧我蓬门了一生。触绪更深风水恨，关心犹感友于情。他年画锦归来日，雅集埙篪载酒迎。
闻味云家兄简任长芦运使寄呈七律二首·其一
作者：杨浣芬
朝代：清

荆树分枝已十年，欣闻旌节又高骞。家声自古推清白，治行当年重蓟燕。名宦勋华能继武，中朝物望久称贤。芦纲端赖长才理，两世循良万口传。
闻味云家兄简任长芦运使寄呈七律二首·其二
作者：杨浣芬
朝代：清

诗礼趋庭早有成，左家兄妹并知名。羡君云路高千丈，愧我蓬门了一生。触绪更深风水恨，关心犹感友于情。他年画锦归来日，雅集埙篪载酒迎。
浪淘沙·芦花
作者：杨涛
朝代：清

浑似雪漫漫，遥扑江干。赚他雁阵落无端。枫叶霜红相问好，画出秋寒。深处粉云般。惯耐风湍。收纶时宿钓鱼船。只恐骚人头易白，冷眼愁看。
百字令·春日偕张凤举游西湖
作者：杨涛
朝代：清

湖名西子，曾十年梦想，缘悭迟到。胜友招邀真鼓棹，趁取艳阳天好。山黛青浮，水油绿泻，花柳双堤绕。虚亭同坐，宛如身在蓬岛。相顾因话生平，燕南赵北，悔不言归早。毕竟凌烟无福画，应被沼吴人笑。丽景当前，闲愁暂解，且共金樽倒。更期明发，快从天竺登眺。
春日
作者：杨淑贞
朝代：清

轻寒款款逼窗纱，日影穿帘燕子斜。底事小园春未减，一枝晴放碧桃花。
病起柬井桐汪大姊
作者：杨淑贞
朝代：清

翠冷黄添逐病容，修眉怯扫黛螺封。簟痕轻拭流波腻，幔影閒垂曲槛重。五夜烧镫挑豆蔻，三秋览镜减芙蓉。披衣小展裁桐叶，撩乱吟情四壁蛩。
秋夜
作者：杨淑贞
朝代：清

纱窗月透影朦胧，丹桂香飘曲院风。满耳蛩声秋唧唧，玉阶寒露冷梧桐。
闻鸦喧忆亲述怀
作者：杨淑贞
朝代：清

一乌树头集，群乌共喧呼。老者似爱怜，雏者如持扶。老雏同依依，孝哉至性俱。物情尚如此，嗟我何其殊。忆我将字日，亲悲泪欲枯。一旦远分离，千里阻程途。荒城鱼雁杳，生我却如无。恨我不为男，背亲来事姑。十五年瞬耳，亲容今何如。亲容日益衰，亲年日加诸。亲容与亲年，追思忽嗟吁。感此物争鸣，诚哉不如乌。三复《蓼莪》诗，叹息欲废书。
再为管香给谏题齐镈拓本
作者：杨深秀
朝代：清

齐镈齐镈，乃出葵丘。黄河所齧之绝壑，给事家居茂陵获鼎处，并得其鬲与其铎。为拓镈上文，绿涩墨光错。首云五月吉丁亥，中云齐师？鲍叔作。人徵《世本》遗，字补《说文》略。铭辞百七十又二，《盘庚》、《大诰》同灏噩。前诗引晋中兴书，比之义颐得钟在太靃。今再送数难，聊试发一噱。昔者韦曜郑康成，镈钟大小若相争。我云二者各自有大小，物之冤雪人讼平。独怪王肃陈统辈，强谓妇人尚柔不用镈钟声。如使女器同不迩，邾娷燕姞孰为铭？况此大钟用享祀，胡然三著姜女名！又怪杜预解《春秋》，乃云齐桓会地在陈留。果使兹役非晋地，安得惶遽赴会之晋侯？况自班固《汉志》来，鄈上久矣名葵邱。今者齐镈又出此，益信西河攘翟有方舟。数事皆足证经义，瑰宝真欲胜天球。无怪好事潘司寇，千金购存攀古廔。我闻北魏张恩发汤冢，钟磬尽向河中掷。同出尻脽一片土，兹遭拂拭彼沈溺。又闻唐时宋沇精于音，塔铃车铎尽能识。广平文孙知律吕，傥见此者更不释。噫嘻贱子敢一言，此器千金良不易。古今出地第二钟，自宣和来难再得。何不悬置汾阴后土祠，永与焦山周鼎张南北。
再为管香给谏题齐镈拓本
作者：杨深秀
朝代：清
体裁：古风

齐镈齐镈，乃出葵丘。黄河所齧之绝壑，给事家居茂陵获鼎处，并得其鬲与其铎。为拓镈上文，绿涩墨光错。首云五月吉丁亥，中云齐师𩍂鲍叔作。人徵《世本》遗，字补《说文》略。铭辞百七十又二，《盘庚》、《大诰》同灏噩。前诗引晋中兴书，比之义颐得钟在太靃。今再送数难，聊试发一噱。昔者韦曜郑康成，镈钟大小若相争。我云二者各自有大小，物之冤雪人讼平。独怪王肃陈统辈，强谓妇人尚柔不用镈钟声。如使女器同不迩，邾娷燕姞孰为铭？况此大钟用享祀，胡然三著姜女名！又怪杜预解《春秋》，乃云齐桓会地在陈留。果使兹役非晋地，安得惶遽赴会之晋侯？况自班固《汉志》来，鄈上久矣名葵邱。今者齐镈又出此，益信西河攘翟有方舟。数事皆足证经义，瑰宝真欲胜天球。无怪好事潘司寇，千金购存攀古廔。我闻北魏张恩发汤冢，钟磬尽向河中掷。同出尻脽一片土，兹遭拂拭彼沈溺。又闻唐时宋沇精于音，塔铃车铎尽能识。广平文孙知律吕，傥见此者更不释。噫嘻贱子敢一言，此器千金良不易。古今出地第二钟，自宣和来难再得。何不悬置汾阴后土祠，永与焦山周鼎张南北。
春暮得秋湄太原书却寄
作者：杨深秀
朝代：清

美人在雁门，寄我一端绮。春风吹我愁，忽满晋祠水。晋祠春水绿沄沄，万树桃花粲锦云。长亭短亭一百五，茅龙一夜度吟魂。却从天际路，邂逅云中君。月映群帝佩，风摇列仙裙。红尾小凤臆语我，使我手搢碧玉称外臣。臣家赤野无春草，麦苗桑叶青欲了。往日膏腴比龙鳞，即今灼裂成龟兆。臣谨顿首，伏俯私告。帝旁玉女何不排青云，撒白雨，使我士女前歌而后舞。帝乃嘘万里之天风，送我太行之西，洪河之东。鲸波百丈悬瓮寺，羊肠九折铜鞮宫。美人幽居怨瑶瑟，明睐垂泪双玉红。告我春欲尽，寂寞无花丛。台骀之帝子，藐姑射之神人。赤豹云軿日六簙，屯膏不下愁吾民。美人美人尔莫怨，三十六帝余亲见。无须膜拜祝香花，会有唾咳激竹箭。君不闻唐祠峨峨晋水曲，自昔能为一方福。若令群黎靡孑遗，至今谁为荐椒菊。还君锦绣段，持作荒年谷。不用蓬首怨春归，行看夏雨生众绿。
自题所作画
作者：杨深秀
朝代：清

深林叠巘隐牛宫，略彴弯环处处通。槲叶冷回千嶂溜，稻花香飐一川风。鱼龙卷水江翻白，燕雀穿云日漏红。闻道故园春不雨，聊将泼墨补天功。
边拙存见示秋雨夜话之作次韵书怀
作者：杨深秀
朝代：清

凄风凉雨耸吟魂，读彻《离骚》眼不昏。镫灭耻争山鬼照，诗清拟配水仙尊。已捐秋扇仍挥麈，尽典春衣且曝裈。为问候虫终夜语，欲将哀怨向谁论。
题冯鲁川廉访所藏米芾芜湖县学记为武养斋大令作
作者：杨深秀
朝代：清

老颠洁痴深，祭裳涤藻火。想其俊逸情，礼法无一可。何意仍书学宫碑，天马能教羁靮施。蛇惊电发不可状，凤泊云纷信有之。芜湖月皎砚山洁，一刻挥成八尺碣。放衙脱帽踞胡床，正对石兄矜奇绝。代州廉访有拓本，满纸纠蟠见春蚓。可怜墨宝易朝餐，仍似黄金掷虚牝。君今何处得此书，莫令泪滴玉蟾蜍。
齐镈诗为寻管香给谏作
作者：杨深秀
朝代：清

脽上后土祠，汉皇获鼎所。金气颎秋空，斑斓作伏虎。阴崖閟瑰宝，阳侯盛赍怒。高浪掀天来，射岸丛万弩。石罅閛然裂，缒出古镛虡。伊谁窟室悬，乃有歌钟拊。黄门钟鼎家，昆季并嗜古。脱贯径购归，通夕手摩抚。绿绣剜藓斑，墨华捶麻楮。举例先辨体，析疑自画肚。微霭带繁星，平畴擢秬黍。涎迹盘蜗交，斗形瘦蛟舞。旁行忽斜上，中栾左右鼓。齐字秀三禾，铭文围九乳。齐景族铸钟，鸿烈典堪数。钟大鑮乃小，高陵注《周语》。独怪此齐钟，何由薶晋土。葵丘会所悬，崔氏赂所取。我闻晋义熙，霍山得钟五。篆古识者希，钳口尽龃龉，嗟我河东郡，法物兹焉聚。即欲考古文，何用寻岣嵝。况乎古之乐，悬钟必成堵。此镈既来归，应为啸匹侣。鼎有盖底铭，剑分雌雄股。神物不独见，试更觅故处。齐人有韶乐，所铸备律吕。上以考籀文，下以佐杜举。太平既有徵，逸经何难补。
三谒庞士元墓
作者：杨潮观
朝代：清

白马关前落凤坡，千年孤冢郁嵯峨。可怜末定三分鼎，草草功名也不磨。襄阳旧隐白云开，龙凤双飞入蜀来。今日墓门秋草里，一般残照使人哀。三尺孤坟幸未平，筑台应可对怀情。书生只解风流梦，赢得啼猿有四声。